text:
दरभंगा, जुन २२, २०१५, मैथिली जिन्दाबाद!
मिथिला स्टुडेन्ट युनियन धीरे-धीरे जैड़ सँ जुड़ल कार्य शुरु केलक अछि। एहि क्रम मे दरभंगा समितिक गठन, विद्याभूषण राय डबलू केँ दरभंगा केर नेतृत्वक भार सौंपैत मात्र किछुए समयक भीतर मे कार्यकर्ता सम्मेलन केर आयोजन महाराजा लक्ष्मीश्वर सिंह महाविद्यालय केर सभागार मे काल्हि २१ जुन केँ संपन्न भेल। एहि कार्यक्रम मे मिथिलाक सुप्रसिद्ध कवि एवं विद्वान् डा. जयप्रकाश चौधरी जनक केर अध्यक्षता छल, ओतहि डा. अभेशचन्द्र झा केर प्रमुख आतिथ्य।
नाम अनुरूप काम करैत मिथिला स्टुडेन्ट युनियन विद्यार्थी सबकेँ एकजुट करबाक महत्त्वपूर्ण कार्य कय रहल अछि। विद्यार्थी लोकनि मे अनुभवक कमी होयबाक कारणे वरिष्ठ साहित्यकार, अभियानी, विद्वान् आ नेतृत्वकर्मी समाजसेवी लोकनि सँ विशेष अनुभवक पाठ सिखबाक आवश्यकता देखि एहि तरहक आयोजन कैल गेल। एहि मे किछु विशिष्ट वक्ता जेना मणिकान्त झा (आकाशवाणी दरभंगा), डा. अशोक झा, डा. रतन चौधरी, डा. बिपिन यादव, गंगा प्रसाद आदि सहभागी भेला। मिथिलाक विकास कोना हो आ एकरा उचित सम्मान कोना भेटत एहि विषय पर परिचर्चा गोष्ठीक आयोजन कैल जेबाक जानकारी भेटल अछि।
वक्ता लोकनि युवा जोश केँ मिथिला प्रति समर्पित देखि खूब प्रशंसाक संग आगामी रणनीति लेल कोन तरहें अभियान चलेबाक चाही ताहि पर युनियनक छात्र नेता व कार्यकर्ता केँ प्रेरक मार्गदर्शन देलनि। ओ सब भरपूर सहयोग देबाक प्रतिबद्धता सेहो प्रकट केलनि।
एहि सभा सँ युनियनक दरभंगा टीम केँ विस्तार करैत अंकित राय केँ बहेड़ी प्रखंड अध्यक्ष आ गोपाल चौधरी केँ दरभंगा जिला सचिव चुनल गेल। एक आनन्द झा केँ मार्केटिंग सलाहकार सेहो बनायल गेल अछि। मार्केटिंग स्ट्रेटेजी पर लेकिन युनियन द्वारा किछु स्पष्ट नहि कैल गेल अछि जे ई कोन प्रकारक मार्केटिंग करत।


c: text/html

text:
सुभाषचंद्र झा, सहरसा। जुन ७, २०१५. मैथिली जिन्दाबाद!!
सहरसा जिलाक महिषी गाम सँ उदित तारा मैथिली तथा हिन्दीक मुर्धन्य साहित्यकार – अपन रचना मे क्रान्तिकारी प्रयोग लेल सुप्रसिद्ध राजकमल चौधरीक ४८म पुण्य-तिथि पर १९ जुन, २०१५ केँ विशेष समारोहक संग स्मृति दिवस मनेबाक नियार कैल गेल अछि। पूर्वी मिथिलाक सजग-समृद्ध आ सांस्कृतिक तौर पर जाग्रत भूमि सहरसा मे साहित्यिक गतिविधि केँ रेख-देख आ संवर्धन करबाक उद्देश्य सँ गठित संस्था ‘साहित्य सरोकार’ द्वारा सहरसा जिला परिषद् स्थित रेनबो मैरेज रिसोर्ट परिसरमे राजकमल स्मृति उत्सवक आयोजन कयल जा रहल अछि।
एहि समारोह मे दिन भरिक आयोजन सब अछि। प्रथम सत्र मे भारत तथा नेपाल सँ आमंत्रित विशिष्ट वक्ता लोकनिक जमघट बीच विचार-गोष्ठीक आयोजन होयत। स्व. राजकमल चौधरी केँ केन्द्र मे राखि साहित्यिक धारा केँ अविरल रूप सँ पुष्ट रखबाक विषय पर राखल गेल चर्चा मे प्रसिद्ध नाटककार महेन्द्र मलंगिया मधुबनी सँ आ बेगुसराय सँ प्रदीप बिहारी तथा रुपम झा भाग लेता। तहिना मैथिली भाषा एवं साहित्यक संग मिथिलाक सांस्कृतिक मर्यादा लेल निरन्तर समर्पित आ भारत तथा नेपाल केर मैत्री केँ प्रगाढता लेल विशेष अभियानी विराटनगर सँ प्रवीण नारायण चौधरी, सहरसाक माटिक लाल तथा समाजसेवी विद्यापति धाम केर संरक्षक आ हालहि राजनीतिक पारीक शुरुआत कएनिहार हिन्दुस्तानी अवाम मोर्चाक नेता विमलकांत झा नई दिल्ली सँ, सम्मानित साहित्यकार अरुणाभ सौरभ आ भारतीय जनता पार्टीक पुर्वांचल मोर्चाक मंत्री अमरनाथ झा एवं मैथिली गीतकार विमलजी मिश्र, पुर्णियाक रेणु भूमि सँ रेणुक पुनर्अवतार आ लघु प्रेम कथाक लेखनी सहित स्वतंत्र पत्रकारिता आदि सँ राष्ट्रक सेवा करैत किसानी लेल जीवन समर्पित कएनिहार गिरीन्द्रनाथ एवं चिन्मयानंद सिंह, जमशेद पुर सँ अन्तर्राष्ट्रीय मैथिली परिषदक अध्यक्ष आ युवा नेतृत्वकर्ता अमलेश झा, कोलकाता सँ सम्मानित साहित्यकार चंदनकुमार झा आदिक मुख्य उपस्थिति मे सेमिनार केर आयोजन होयत।
सभाक दोसर सत्र मे कवि गोष्ठीक आयोजन कैल जायत जाहि मे समस्त मिथिलाक्षेत्रक गानल-मानल कवि लोकनि केँ आमंत्रिक कैल गेल अछि। मुख्य प्रस्तोताक रूप मे मिथिलाक सर्वथा प्रसिद्ध हास्य कवि डा. जयप्रकाश जनक केर सहभागिता सुनिश्चित अछि। सभाक तेसर सत्र मे प्रदीप बिहारी लिखित नाटक ‘शक्ति रुपेण संस्थिता’ केर आयोजन होयत। सभाक अन्तिम सत्र सांस्कृतिक सांझ मे मिथिला प्रसिद्ध गायक पवन नारायण एवं किरण पाठक केर प्रस्तुति होयत। आयोजन समिति मे साहित्य सरोकार केर अध्यक्ष एवं जानल-मानल पत्रकार आ मातृसंस्कृतिक मूल्य केर प्रतिबद्ध संरक्षक स्तम्भकार कन्हैया जी केर संयोजन तथा सदा-सदा लेल समर्पित सहयोगी युवा पत्रकार कुमार आशीष आ सुभाषचंद्र झा, प्रो डीएन साह, अरविन्द मिश्र नीरज, रामकुमार सिंह, स्वाति शाकम्भरी, रश्मि सहित अनेको सक्रिय कार्यकर्ता तन-मन-धन सँ तैयारी मे लागल छथि। सह-संयोजन तथा सल्लाहकारक भूमिका मे मैथिली तथा मिथिलाक गतिविधिक संग-संग मैथिली सिनेमा, साहित्य आ पत्रकारिता क्षेत्र जानल-मानल स्तंभ आ मिथिला मंचक प्रसिद्ध उद्घोषक किसलय कृष्ण स्वयं एहि आयोजनक मुख्य प्रेरणादाता छथि।
स्व. राजकमल चौधरीक प्रसिद्धि केँ एहि तरहें वृहत् रूप मे मनेबाक निर्णय एकटा विशेष चर्चाक विषय अहु लेल अछि जे विद्यापति मात्र केर समारोह सँ ऊबाउ केँ समाप्त करबाक लेल हाल मे निरंतर अन्य-अन्य कवि व विभूति लोकनिक स्मृतिगान मे सहरसा माटिक अमर रत्न राजकमल केर स्मृति हैदराबादक कवि चन्दा केर स्मृति बाद दोसर महत्त्वपूर्ण कार्यक्रम राखल गेल अछि। निश्चित रूप सँ आब एकटा नव संदेश मिथिला समाज मे जा रहल अछि जे अपन हीरा बेटा व बेटी केँ स्मृति अपनहि करब तखनहि राष्ट्रीय स्तर पर हमरा लोकनिक पहिचान मजगूती पाओत।

robotstxt: allowed

filter: keep


text:
मधुबनी : अश्लील गीतक विरोधमे आब मैथिल धिया सभ सेहो आगाँ एलीह अछि। अहितरहक गीतक विरोधमे मैथिल धिया सभ एकजुट भए मोर्चा खोलि देलनि अछि संगहि अहिमादे धरना सेहो देलनि अछि।
एकटा निजी संस्थाक बैनर केँ तहत सैकड़ों मैथिल धिया आक्रोश मार्च निकाललनि अछि। संचालिका बिट्टू कुमारी मिश्राक नेतृत्वमे सभ धिया 'दीनदयाल प्लस टू उच्च विद्यालय' उमगांव परिसर सँ सुरक्षा हेतु मार्च केँ आयोजन कयलनि। विभिन्न तरहक नारेबाजी केँ संग अम्बेडकर चौक, बैंक चौक होएत प्रखंड मुख्यालय धरि पहुँचलीह जेतए सभ एकजुट मैथिलानी अश्लील गीतक विरोधमे जमिकय नारेबाजी कयलनि। उपस्थित धिया लोकनि कहलनि जे वर्तमानमे समूचा बिहारमे खुलेआम बाजि रहल अश्लील गीत हमरा महिला लोकनि वास्ते परेशानीक जड़ि बनि चुकल अछि।
हमसभ बिहार सरकार सँ माँग करैत छी जे यथाशीघ्र सेंसरबोर्डक निर्माण कय अभद्र गीत गेनिहार गायक-गायिका संगहि निर्माता पर कार्यवाई करैथ, अन्यथा हमसभ मुख्यमंत्री आवास केर समक्ष विरोध प्रदर्शन करबाक हेतु बाध्य होयब।
उल्लेखनीय अछि जे वर्तमान समयमे समूचा बिहारमे अश्लील गीत-संगीत अपन पैर खूब नीकसँ पसारि चुकल अछि। सैकड़ों गायक, कलाकार व निर्माता द्वारा मिथिलाक गौरवमयी अतीत व संस्कृति केँ ताक पर राखिकय अश्लीलता केर बढ़ावा देल जा रहल अछि। आब जखन मैथिल धिया सभ एकर विरोधमे एलीह अछि तखन किछु नीक होयबाक संभावना बढ़ि गेल अछि।


text:
चौरा गाम निवासी पीड़ित महिला ललिता देवी क'12 नवंबर दिन अगम कुआं एरिया मे माँ शीतला इमर्जेन्सी हॉस्पिटल मे भर्ती कराओल गेल छल। एक पुलिस अधिकारी ऐहिक जानकारी दैत कहलनि कि इलाजक बाद हॉस्पिटल द्वारा ललिता देवी क' डेढ़ लाख टाकाक बिल देल गेल छल, मुदा बाद मे 70 हजार मे डिस्चार्ज करबा पर सहमति बनल छल।
हॉस्पिटल केर डिमांड क' पूरा करबाक लेल ललिता देवी केर 7 बरखक बेटा कुंदन भीख मांगब शुरू क' देलनि, जखन की हुनकर पति निर्धन राम सेहो हितैषि सभसँ 50 हजार टाकाक इंतजाम क' लेलनि। हालांकि 20 हजार टाका एखनो कम पड़ैत छल जाहिक लेल हॉस्पिटल हुनका डिस्चार्ज करबा सँ मना क' देलनि।
स्थानीय समाचार पेपर मे कुंदन द्वारा माँ क' हॉस्पिटल सँ निकालबाक लेल भीख मांगबा सँ सम्बंधित खबैर छपबाक बाद सांसद पप्पू यादव एहि पर संज्ञान लेलनि आ हॉस्पिटल क' अप्पन जेब सँ 25 हजार टाका देबाक पेशकश केलनि। सांसद पप्पू यादव पुलिस आओर पटना के सिविल सर्जन डॉक्टर प्रमोद झा क' सेहो ऐहिक जानकारी देलनि। पीड़ित महिला क' पुलिस केर निगरानी मे हॉस्पिटल सँ निकलवा क' ऐम्बुलेंस मे घर भेजल गेल।
एहि बीच पुलिस हॉस्पिटल केर मालकिन निशा भारती केर खिलाफ सेहो खुद क' डॉक्टर केर तौर पर देखेबाक आरोप मे मामला दर्ज केलक। हुनका खिलाफ नर्सिंग आओर मिडवाइफ केर कोर्स करबाक बावजूद बगैर रजिस्ट्रेशन केर हॉस्पिटल चलेबाक आरोप अछि।


text:
55 महीना मे छह सौ पुल बनल : नीतीश
रोसड़ा (समस्तीपुर)। मुख्यमंत्री नीतीश कुमार कहला अछि जे पचपन माह क कार्यकाल मे बिहार मे छह सौ पुल क निर्माण भेल अछि। निर्धारित समय स एक वर्ष पूर्व लरझा घाट सेतु क निर्माण करि बिहार राज्य पुल निर्माण निगम एक रिकार्ड स्थापित केलक अछि। एहि कारण स आइ बिहार स बाहर सेहो बिहार राज्य पुल निर्माण निगम क मिसाल देल जा रहल अछि।
मुख्यमंत्री बिथान प्रखंड स्थित करेह नदी मे लरझा घाट पर 30 करोड़ क लागत स बनल पुल क उद्घाटन क बाद जनसभा कए संबोधित करैत छलाह। 457 मीटर लंबा एहि पुल क नाम जननायक कर्पूरी ठाकुर सेतु घोषित करैत कहला जे समाज क बिखरल लोक कए जोड़बा लेल इ विश्वास क पुल अछि। ओ 1500 करोड़ क लागत स गंगा नदी मे बख्तियारपुर स ताजपुर क बीच जल्द पुल क शिलान्यास करबाक घोषणा केलथि। रामविलास पासवान क नाम लेने बिना ओ कहला जे एतबा पैघ नेता भेलाक बावजूद अपन घर जेबा लेल ओ एकटा पुल नहि बनबा सकलाह। एहि अवसर पर उपमुख्यमंत्री सुशील कुमार मोदी कहला जे 15 हजार करोड़ रुपए सड़क निर्माण मे खर्च भेल अछि। पूर्व क 15 वर्ष क शासन मे एक हजार करोड़ तक खर्च नहि भेल छल।


text:
एहि तरहे जजक पिटाई सँ गुस्साएल गोपालगंज न्यायालय केर वकील सभ कैल्ह गुरुवार दिन काज करबाक बहिष्कार केलाह। जानकारी केर मुताबिक गुरुवार दिन सिविल कोर्ट गोपालगंज के एसीजेएम-1 प्रभुनाथ प्रसाद सब दिनक तरहे अप्पन स्कूटर सँ कोर्ट कैंपस आबैत छलाह। तखने नगर थाना केर मौनिया चौक के पास ड्यूटी पर तैनात पुलिस कर्मि सभ हुनका रोकलन्हि। पुलिस कर्मि सभ द्वारा जजक परिचय देबाक बावजूद जज संग बदसलूकी आर धक्कामुकी कैल गेल छल।
वरिष्ठ अधिवक्ता राजेश पाठक केर मुताबिक जहिना जिले केर सभ सभी वकील क' जज संग बदसलूकी आर माईरपीट केर समाद भेटल सभ काज करबा सँ मना क' देलाह। वकील सभ मील दोषी पुलिस कर्मि सभक खिलाफ कार्रवाई केर मांग कएलन्हि। एहि घटना केर बाद लोग सभ बहुत आक्रोशित छैथ। जखन एसीजेएम-1 प्रभुनाथ प्रसाद सँ बात कायल गेल तेँ ओ कहला कि पूरा मामला के सूचना वरिष्ठ पदाधिकारि क' द' देल गेल अछि, संगहि पूरा मामला के लिखित शिकायत गोपालगंज एसपी क' सेहो देना छैथ।


text:
प्रिय दहेज मुक्त विवाह करनिहार युवा लोकनि,
ई खुलल पत्र हम आवश्यकता मे अहाँ सभक नाम लिखि रहल छी। आवश्यकता केहेन सेहो कहि दैत छी। दहेज मुक्त विवाह करनिहार दूल्हा आ हुनकर परिवार पर कन्यापक्षक लोक केँ कइएक प्रकारक शंका-उपशंका होइत छन्हि आर ईहो एकटा कारण छैक जे कतेको गार्जियन बिना दहेज गनौने कन्यापक्ष सँ विवाह सम्बन्ध तय करय मे घबराइत रहैत छथि। कतेको कन्या पक्ष केर लोक – जाहि मे माता-पिता-भाइ-काका-बाबा आ अपन परिजनक संग-संग मातृक पक्ष, मौसी, पीसी, जेहेन सगा-सम्बन्धीक अलावे दोस्त-बंधु-पड़ोसी सभक स्कैनर मे अहाँ सब केँ किछु बेसिये बेर टेस्ट कयल जाइत अछि आर ताहि बातक लेल अहाँ सब आक्रोशित सेहो होइत छी…. मोन खौंझा उठैत अछि जे बेकार दहेज मुक्त विवाह करब कहलियनि जे आइ ओ लोकनि १०० तरहक स्कैनर मशीन सँ उल्टा-पल्टा आ तर-ऊपर कय केँ जाँचि रहल छथि जे हुनकर कन्या हमरा संग सब तरहक प्रसन्नता हासिल कय सकत, पत्नीक रूप मे ओकर जीवन सुखी रहतैक, सासु-ससूर मानदान करथिन, भैंसूर-दियादिनी आ कि दियर-दियादिनी आ कि आसपासक माहौल मे कोनो तरहक समस्या त नहि हेतैक… आदि।
बंधुगण! हरेक बेटीपक्ष केर मोन मे ई बात त रहबाके चाही जे हुनकर बेटी अहाँक संग सफल आ सुखमय दाम्पत्य जीवन बिताओत… अहाँ केँ सेहो एहि लेल सब तरहक आश्वासन देबहे टा के चाही। लेकिन जखन ‘दहेज मुक्त विवाह’ करबाक स्वघोषणा करैत छी त बहुतो कन्यापक्षक मोन मे दुविधाक स्थिति आबि जाइत छन्हि जे कहीं कोनो खोट-वोट त नहि छैक लड़का मे… अनेकों प्रकारत शंका-उपशंका मे घेरायल ओ लोकनि अहाँक आसपासक लोक सँ, अहाँक चिन्हनिहार लोक सब सँ, अहाँक आफिस आ नियोक्ता प्रति जानकार लोक सँ… कइएक तरहक छानबीन करैत छथि। आइ-काल्हि त कतेको कन्यापक्ष खुलेआम ईहो पूछि बैसैत छथिन जे ‘लड़का केर पैकेज कतेक के भेटि रहल छन्हि’। अहाँक स्वघोषणा जे दहेज नहि लेब, ई प्रयोग होइत देरी प्रश्न आ जिज्ञासा बढि जाइत छन्हि हुनका सभक। अहाँ झल्लायब, खींझब, खौंझा जायब, कटाह बनि जायब… कय टा सिन्ड्रोम अहाँ पर आबि सकैत अछि। मुदा प्लीज, कनेक थिर मोन सँ अहाँ हँसिकय हुनका सभक लीला – चमत्कार – संचार – आचार आ विचार पर नजरि बनौने रहब त बाद मे कनियाँ केँ मोन पाड़य लेल कइएक टा संस्मरण स्टौक मे भरि जायत। कनियाँ सेहो खूब चहकती आ फुदकती – कारण हुनका सेहो अपन माय-बाबू आ परिजन-बंधू सभक ई किरदानी खूब खौंझबैत रहैत छन्हि। ओना जे झगड़ाउ टाइपक आ कनेक बेसिये एडवांस टाइपक कनियाँ होइत छथिन त ओहो दहेज मुक्त वर सब पर किछु बेसिये बिगड़ल रहैत छथिन… कारण हुनको ई सन्देह होइत छन्हि जे जरूर कोनो कारण छैक जाहि सँ ई दहेजक मांग नहि कयलनि। मुदा सामान्य तौर पर अहाँ केँ ९७% लड़कीक मोन मे अहाँक त्याग करबाक नियत पर सवाल नहि रहतनि जेना हमरा बुझाइत अछि। ताहि लेल, कृपया शान्तिपूर्वक आ मुस्कुराइत अपन सासूर पक्षक लीला सभक आनन्द लेल करू।
आर हँ… अन्त मे ईहो कहब… जे जँ अपनहु मोन मे पाप पोसब आ छक्का-पंजा खेलाय लागब सासूर पक्ष संग त सम्बन्ध कतहु भऽ कय नहि रहत। ताहि हेतु, हे दहेज मुक्त दूल्हा लोकनि… कृपया अपन आदर्श पर सुदृढ बनल रहिकय स्वर्णिम भविष्य लेल भगवती सँ प्रार्थना करब। आइ-काल्हि कनियाँ सेहो जिबैत-जागैत भगवतिये होइत छथिन, हुनकहु प्रार्थना जरूर कयल करब। देखिते हेबैक जे “पत्नी चालीसा” व्हाट्सअप सब पर पेजे-पेजे घूमैत रहैत छैक, से विवाहक बाद लेल सीखि लेब। कारण भाव-बट्टा हुनका लोकनिक तेज चलि रहल छन्हि। पैकेज मे सेहो अहाँ सब सँ ओ लोकनि आब पाछू नहि छथि, सेहो ध्यान राखब। विशेष कि कहू! जतबे सच्चा रहब ततबे बच्चा सब नीक आओत एहि धराधाम मे अहाँ आ अहाँक कनियाँ सँ… छक्कल-बक्कल वला रहब त फेर वैह…. तूँ तेरी सी मैं मेरी सी वला ईगो सँ फूच्च फुचड़ा सब जन्म लेत आ ई मानवीय संसार मे सब किछु नीक नहि भऽ पाओत। से कनेक हमर विनती सुनि लेब… एकदम सच्चा आ ईमानदार आ भक्तमान व्यक्ति बनल रहब, कारण अहाँ दहेज मुक्त आ आदर्श युवा थिकहुँ… ई असाधारण डिग्री केँ कतहु हेरायब नहि। अस्तु… कोनो दिक्कत हुअय त हमरा सब सन अनुभवी दहेज मुक्त दूल्हा सब सँ बिना कनियाँ केँ बुझय देने सब किछु राय-सलाह कय लेब। ॐ तत्सत्!!
दहेज मुक्त मिथिला लेल,
प्रवीण
हरिः हरः!!


text:
महात्वाकांक्षा कतय तक सही?
बहुत पहिनहि एकटा किताब कोनो पश्चिमी लेखकक लिखल पढ़ने रही जाहि मे ‘अति महात्वाकांक्षी’ हुअय सँ बचबाक सन्देश छल। एखन सेहो एकटा नीक लेख सोझाँ अभरल – मैनेजिंग योरसेल्फ (स्वयं केर व्यवस्थापन) अन्तर्गत ‘कतेक महात्वाकांक्षी हेबाक चाही’ शीर्षक मे ई कथ्य पर ध्यान गेल।
In excess, ambition damages reputations, relationships, and can lead to catastrophic failure. On the other hand, too little ambition can make the person in question look lazy and unmotivated. Further, it can result in mediocre performance, boredom, and a bleak sense of futility.
“अत्यधिक महत्वाकांक्षा प्रतिष्ठा आ संबंध केँ नोक्सानी पहुंचाबैत छैक, आर विनाशकारी असफलता केर दिश सेहो उन्मुख करैत छैक। दोसर तरफ, बहुत कम महत्वाकांक्षाक सवालक लोक आलसी तथा हतोत्साहित जेकाँ देखल जाइत छैक। आगू, एकर परिणाम औसत दर्जाक प्रदर्शन, उबाहट, आ व्यर्थताक उदास भाव भ सकैत अछि।”
एहेन ‘अति महात्वाकांक्षी’ स्वयं मे, स्वयं केर परिवेश (पास-पड़ोस) आ कतेको मित्र मे अपने सब जरूर देखने होयब।
उपरोक्त लेखक केर भाव मे ‘महात्वाकांक्षा’ एकटा सीमा (मर्यादा) धरि जँ रहय त ओ आवश्यक आ वाञ्छनीय अछि। लेकिन अति महात्वाकांक्षा प्रति दिवानगी जँ बढ़ि गेल त व्यक्ति केर विनाशकारी असफलता तय छैक ताहि मे कतहु दुइ मत नहि।
प्रत्येक मनुष्य केँ अपन जीवन लेल किछु उद्देश्य आ लक्ष्य हेबाके टा चाही। केहनो चुनौती केर सामना कय केँ ओहि गन्तव्य धरि पहुँचबाक लेल प्रयास करिते रहबाक चाही। लेकिन अपन महात्वाकांक्षा केँ पूरा करबाक लेल दोसरक अहित तक करय सँ नहि चूकब, येन-केन-प्रकारेन अपनहि टा हितपूर्ति लेल व्याकुल होयब, ई सब अति-महात्वाकांक्षाक संकेत थिक। एहि चक्कर मे पुरान आ असल मित्र सँ स्वाभाविक दूरी बनि गेल करैत अछि। कारण मोनक भीतर जखनहि चोर आओत त अहाँक दुर्भावना ओहि मित्र केँ कोना न कोना प्रकट भ’ जायत। अहाँक यूज एन्ड थ्रो पौलिशी दोसरक अहित नहि करत बल्कि अहाँक सम्पूर्ण दुष्चरित्र केँ आनक नजरि मे स्थापित कय देत। एहि स्थिति सँ बचब बहुत आवश्यक अछि।
बाकी, अहाँक पुनीत उद्देश्य आ उचित महात्वाकांक्षा प्रति दोसर कथमपि अनादर-तिरस्कार के भावना नहि आनि सकैत अछि, अहाँक बिन मंगनहियो ओ सहयोग आ सद्भावना छोड़ि दोसर अहित के बातो तक नहि सोचि सकैत अछि। ई उच्चभाव केँ पकड़िकय जीवन केँ सफल बनाउ आ एहिना सहज भाव सँ दोसरहु प्रति स्वीकार्यता आ समर्थनक लेल तत्पर रहल करू।
हरिः हरः!!


text:
रामविलास पासवान कें शानदार व्यक्तित्व देशक युवा पीढ़ी कें राजनीतिज्ञ, सामाजिक कार्यकर्ता कें संगहि देश कें सभ’ वर्गों कें लेल लंबा समय धरी प्रेरणादायी बनल रहत। संविधान निर्माता बाबा साहब भीमराव अंबेडकर आ राष्ट्रीय स्तर पर ख्याति प्राप्त दलित नेता जीवन बाबू कें बाद देशवासी राष्ट्रीय स्तर कें दलित नेता मानैत छलनि। भारतवर्ष कें लोक मे दलित नेता कें संग-संग समाजक हर वर्गक सामान्य रूप सं काम करय वला एकटा अलग पहचान छलनि। ओ खालि दलितक नहि समाजक हरेक वर्गक भलाई चाहैत छलाह।
आरक्षण कें लेल मंडल आयोग केर सिफारिश आ सवर्णों कें सेहो 15 फीसदी आरक्षण देबाक आवाज उठोने छलाह। हुनकर मान्यता छल जे सवर्णों मे सेहो गरीब आ जरूरतमंद लोक कें आरक्षणक लाभ भेटबाक चाहि। जाहिसँ ओ सेहो समाज मे कदम सं कदम मिला क’ सामान्य रूप सं चैल सकत। हुनक मांगक अनुरूप केंद्रक मोदी सरकार सवर्णों कें सेहो 10 फीसदी आरक्षण देबाक निर्णय लेलक। एकरा लेल सेहो देशक सवर्णों मे हुनक एक अलग पहचान बनल अछि। जकरा देशवासी सदा याद रखता। हुनक बारे मे लोकक मान्यता अछि जे ओ समाजक सर्वमान्य हितक मानि क’ ओकरा लेल हमेशा आवाज उठबैत रहला आ न्याय दिलाबैत रहला।
सर्वाधिक मत सं जितबाक बनओने छथि
1977 मे रामविलास पासवान हाजीपुर लोकसभा क्षेत्र सं पहिल बेर जनता पार्टी कें टिकट सं चुनाव जीत क’ विजय घोषित भेल छलाह। पहिल बेर लोकसभाक चुनाव मे ओ सर्वाधिक वोट सं जीतबाक विश्व रिकॉर्ड बनओने छलाह। तखन सं ओ लगातार हाजीपुर सं चुनाव लड़ैत रहला। अहि दौरान दोसर चुनाव मे श्री पासवान सर्वाधिक मत सं जीतबाक अपने रिकॉर्ड कें देखि क’ ओकरो सं बेसी मत सं जीत क’ दोबारा अपन नाम विश्वस्तरीय रिकॉर्ड मे दर्ज करोओने छलाह। ई हुनक जीवनक बहुत बड़ उपलब्धि छल। 1977 कें बाद सं हाजीपुर संसदीय क्षेत्र सं 1984 मे एक बेर हुनका हारक सामना करय पड़ल । ओकर बाद एक बेर फेर हाजीपुर सं चुनाव हारि गेल छलाह। अथार्त अपन राजनीतिक जीवन मे दू बेर चुनाव मे हारक सामना करय पड़लनि।
हाजीपुरक मिट्टी सं मां बेटा कें राखैत छलाह रिश्ता
केंद्रीय मंत्री रामविलास पासवान 1977 मे पहिल बेर हाजीपुर एला आ तखन सं हाजीपुर कें भ’ गेला। ओ अपन बैठक मे जनसभा में बेर-बेर कहैत छलाह। हाजीपुरक मिट्टी सं हमर मां-बेटाक रिश्ता अछि। ई अटूट अछि। हाजीपुरक मिट्टी केर सेवा मे मां कें सेवा तरहे करैत छी। करैत रहब। ठीक एना ही भेल। जीवन पर्यंत ओ हाजीपुर सं जुड़ल रहला। बहुत दिन सं बीमार रहबाक कारण अहि बेर हाजीपुर लोकसभा क्षेत्र सं अपन छोट भाई कें जिम्मेदारी देने छलाह। वर्तमान मे हाजीपुर संसदीय क्षेत्र सं हुनक छोट भाई पशुपति कुमार पारस सांसद छथि।


text:
नवका- पुरनका लेख सर्च करु...
बाबूलाल मरांडीक राह भेल आसान
पिछला किछ दिन सं कंप्यूटर खराब रहला के कारण अहां सभ सं गप नहि भs पाबि रहल अछि. आई साइबर कैफे सं गप कs रहल छी. एहि बीच काम-काज के बीच बाहर जाए के मौका सेहो मिलल. शनिदिन 23 तारीख के रांची जाए के मौका मिलल. फ्लाइट दिनक ग्यारह बजे के रहय मुदा ओहि दिन मंगलौर मे भोर मे भेल विमान दुर्घटना के कारण मोन मे ओहे बात फंसल छल. मुदा ईश्वरक कृपा सं अनाय-जनाय नीक रहल.
रांची मे हमर गामक लोक सभ एकटा मोहल्ले बसा लेने छथिन्ह. एहि दिन रांची मे जानकी महोत्सव सेहो रहय. मैथिली नीक कार्यक्रम भेल. नेपाल के जनकपुर सं कलाकार सभ सेहो आएल छलखिन्ह. एहिठाम मिथिलाक पकवान... तीमन-तरकारी के इंतजाम त रहबे करय पंद्रह रुपया मे पेट भरि माछ-भात सेहो खा सकय छलहुं.
रांची मे शनि-रवि दू दिन रहलौं. एहि दू दिन मे मैथिली कार्यक्रम आओर बाबूलाल मरांडी जीक महाधिवेशन दूनु के देखबाक मौका मिलल. रांची पहुंचलौं तं पूरा शहर बाबूलाल मरांडी के रंग मे रंगल दिखल. एहिठाम हुनकर पार्टी के राष्ट्रीय महाधिवेशन छल. बिहार के काटि कs जखन झारखंड राज्य बनल छल तं बाबूलाल मरांडीजी एहिठामक पहिल मुख्यमंत्री बनल छलखिन्ह. ओना मरांडीजी तीने साल मुख्यमंत्री रहला मुदा हिनकर राज मे राज्य के जतेक विकास भेल ओतेक दोसर मे नहि भेल किएक तं बाद मे सभ कुर्सी बचाबय आ पाई बनाबय के कोशिश मे लागल रहला.
झारखंड मे अखन जे राजनीतिक हालात अछि ओहि मे लोक सभ के बीजेपी... जेएमएम सभ सं मोह भंग गेल छनि. शिबू सोरेन सरकार सं बीजेपी के समर्थन वापसी के बाद अगर कांग्रेस के सहयोग सं सरकार बनैत अछि तं ओ सरकार कहिआ तक चलत ओकरो कोनो गारंटी नहि देल जा सकैत अछि. आओर ओहन हाल मे बाबूलाल मरांडी जीक पार्टी अगिला चुनाव मे जीत जाए तं ओहि मे कोनो अचरज नहि होबाक चाही.
किएक तं पार्टी के एहि अधिवेशन मे आएल सवा लाख सं बेसि कार्यकर्ता हुनकर संगठन क्षमता के देखाबैत अछि. ई कोनो रैली आ कोनो भाषणक कार्यक्रम नहि छल...एहि ठाम आएल सभ रजिस्टर्ड कार्यकर्ता छलाह... राज्य के सभ साढ़े चारि हजार पंचायत के. एतेक संख्या मे पार्टी कार्यकर्ता के अनाय आओर सभ किछ कुशल-कुशल निपटि जनाए ... ईहो एकटा चमत्कारे कहल जा सकैत अछि. बिहार के पटना मे अगर लाख-डेढ़ लाख कोनो पार्टी के कार्यकर्ता जमा होए तं कई तरहक हंगामा देखल लेल मिलि जाएत छल. मुदा सभ कार्यकर्ता अनुशासित.
जेहिठाम अधिवेशन भेल ओहिठाम लोक सभ तरह-तरह के ठेला... दोकान लगौने छलाह. मुदा कि मजाल जे कोई एको पाई कम दs कs चलि जाए. महिला कार्यकर्ता के संख्या सेहो कोनो कम नहि मुदा सभ निर्भीक.. कोनो डर नहि. महाधिवेशन के लेल तीन टा मेन पंडाल बनाएल गेल छल... ओहि मे मुख्य कार्यक्रम... एकरा अलावा पचासोंटा दोसर-दोसर पंडाल.. कार्यकर्ता सभ के लेल बड़ नीक व्यवस्था. 32टा पंडाल मे तं सिर्फ खाए-पीबय के व्यवस्था. चौबीसों घंटा खाना बनि रहल छल कार्यकर्ता सभ आबि रहल छलाह.. खा रहल छलाह आओर पंडाल मे जा अधिवेशन मे शामिल भs रहल छलाह. कोनो ठाम कोनो हो-हल्ला नहि. हम तं व्यवस्था-बात... इंतजाम देखि कs दंग रहि गेलौं. खाए-पीबय के इंतजाम के अहां एहि बात सं अंदाजा लगा सकय छी जे पहिल दिन खाना बवाबय लेल चालीस टन सं बेसि कोयला खत्म भs गेल.
कार्यकर्ता सभ पर बाबूलाल मरांडी जीक पकड़ के अहां सभ एहि बात सं जानि सकय छी जे जखन दोसर पार्टी के नेता सभ रांची मे कुर्सी के लड़ाई मे फंसल छलाह ओ गाम- गाम मे लोक सं मिलि रहल छलखिन्ह. हुनकर कार्यकर्ता सभ गाम-गाम जा घर-घर जा लोक सभ सं एक मुट्ठी चाउर आओर एक रुपया मांगय छलखिन्ह. ओहि सं करोड़ों लोक सं हिनकर आओर हिनकर पार्टी कार्यकर्ता के सीधा संवाद स्थापित भेलन्हि. दूरदराज के लोक के लेल... जतय कोनो छोटको कार्यकर्ता नहि जाएत होए ओहि ठाम मरांडी जीक जनाए लोक के दिल के छू लेलकन्हि. आओर एहि महाधिवेशन मे ओ साफतौर देखल के लेल मिलल.आओर आई-काल्हि जे राज्य के राजनीति मे भs रहल अछि ओहि सं अहां कहि सकय छी जे बाबूलाल मरांडी के राह आसान भs गेल छनि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
गाउँ कार्यपालिका
गाउँ कार्यपालिकामे एकटा अध्यक्ष, एकटा उपाध्यक्ष, गाउँपालिकाक प्रत्येक वार्डसँ वार्ड अध्यक्षसभ गाउँसभाके अपना मध्यसँ निर्वाचित कएल गेल ४ टा महिला सदस्यसभ आ दलित वा अल्पसङ्ख्यक समुदायसँ गाउँसभाद्वारा निर्वाचित कएल गेल २ टा सदस्यसभ मिलाए गाउँँ कार्यपालिकाक निर्माण होइत अछि ।[१][२]
सन्दर्भ सामग्रीसभ[सम्पादन करी]
- ↑ "मिति २०७४/१/११ मा नेपाल राजपत्रमा प्रकाशित अल्पसंख्यकको विवरण", सङ्घीय मामिला तथा स्थानीय विकास मन्त्रालय (नेपालीमे), नेपाल सरकार, अन्तिम पहुँच २०७४ जेठ १८।
- ↑ "मन्त्रीपरिषद बाट मिति २०७४/२/१७ मा जारी गरिएको स्थानीय तहको सेवा सञ्चालन तथा व्यवस्थापन सम्बन्धी आदेश", सङ्घीय मामिला तथा स्थानीय विकास मन्त्रालय (नेपालीमे), नेपाल सरकार, अन्तिम पहुँच २०७४ जेठ १८।


text:
नवका- पुरनका लेख सर्च करु...
हम मैथिल...
सांस्कृतिक रूप स मिथिला अपन भाषा, बोली, रचना, समृद्धि के लेल जानल जाइत अछि...कला संस्कृति, भाषा वासाहित्य आदिकाल स मिथिलाक पहचान रहल अछि...मुदा मैथिली भाषा के उचित सम्मान मिलवाक चाही आई धरिनहिं मिलल..आई मैथिली समाजक लोक दुनिया भर में जतय छथि..मैथिली में रचना कय रहल छथि..अपनयोगदान द रहल छथि..एहि भाषाक विकासक लेल काम क रहल छथि.... हमरा सभके सरकारे टा पर निर्भर नहिरहय के चाही...मातृभाषा संप्रेषण आओर रचनाक लेल सभस उत्तम माध्यम अछि...फेर दुनिया में मैथिली स मधुरआओर कोनो भाषा मिलत...आ ई खुशी केर बात अछि जे आईयो बिहार स बाहर मैथिली में रचना भ रहल अछि.. हमसभ एक दोसर स बातचीत में मैथिली के जीवित रखने छी... मैथिली के ख्याति देश विदेश में पहुंचल एकर सबसबड़का श्रेय विद्यापति जी के जाइ छैन्ह..हुनकर रचना लोकक लेल प्रेरणा बनल...
सदस्यता लें टिप्पणियाँ भेजें (Atom)


text:
विशिष्ट व्यक्तित्व परिचयः मैथिली कवि बेचन महतो
– बिन्देश्वर ठाकुर, दोहा, कतार।
धनुषा जिल्लाक हथमुण्डा गामक साधारण परिवारमे जनम लेनिहार एकटा सर्व साधारण व्यक्ति कोनाक सर्जक व कवि भऽ गेलाह आ कर्मस्थल गल्फ देशक मरुभूमियोमे कोन तरहे अपन भाषा-संस्कृतिक विकास दिस अग्रसर छथि ? आबू पढी कवि बेचन महतो जीक दिलचस्प रिपोर्ट मैथिली जिन्दाबाद पर …..
बेचन महतो जी नेपालक धनुषा जिल्ला अन्तर्गत पड’ बला गाम हरिने-हथमुन्डाक निवासी छथि । बि.एस.सी अध्यन करबाक तीव्र इच्छा होइतो आर्थिक अवस्थाक आगु लाचार भऽ विदेश आब’ पर बाध्य भऽ गेलाह । वैदेशिक रोजगारीमे कतार अएलाक बाद जिनगीमे भोगि रहल अपन सुख-दुख,पीडा भावनाके निकास देबाक माध्यमके रुपमे कलम चलाएब शुरु कएनिहार बेचन जी सत्ते आइ मिथिलाक लेल एकटा गौरब भऽ गेल छथि । मरुभूमीमे रहियोक अपन भाषा-साहित्य तथा संस्कार-संस्कृतिके विकासमे सदिखन तत्पर रहै छथि । ज्ञातव्ये अछि जे विगत किछु दिनसँ मैथिली गतिविधीमे वा मधेश आन्दोलनके क्रममे सहादत प्राप्त केनिहार सहिदसबहके पीडित परिवार लेल कतारक मैथिल सर्जकसब अति सकृय देखल गेल अछि । जाँहिमे सँ बेचन महतो जी सेहो प्रमुख छथि । अत: अहि मरुभूमिक कविके मोनक भावना सहितक रचना अपनेसब लग सेहो साँझा क’ रहल छी । लिअ आ पढू ।
कविता -१
हमर माए
सुइत -उठि दर्शन माएके करैछी
भोर साझक शौच हुन्करे गोदमे करैछी
हुनकरे आचालक किनारसँ
नाना भाईत क्रीडा सेहो करैत छी ।
उच्च शीरक केश छुबैत
गाल सुन्दर होइय हमर
नन्हा सुकोमल हाथ
स्तनपान करबाक इच्छासँ
हुनकS छातीपर रखैत छी
माएक हिर्दयके कोमल भावनाक बाढि
साउन भादो जकाS लहरबैत छथि
सम्पूर्ण अँगसहित अपन आँचलमे छुपबैत छथि आ
हुनकS देहक दसो सुवा
दूधक सुन्दर धार
हमसब पुत्रके
जीवन जोगबैत अछि
ओतबे नै
जखन दु:खसँ सराबोर भS कS
कानय चाहैत छी हम त ओ
अपन बहुपास लS
सुन्दर सोना,रुपाके हिलोरामे
हिरला हिलाक S
आनन्द प्रदान करैत छथि
जँ हमरा निन्द ने आबैय त ओ
अपन गोदमे उछ स्थान दS कS
बाल लोरी सुनबैत
शीतल हाथसँ थपथपबैत
निकसँ सुतबैत अछि ।
कखनो- कखनो हम सोचैत छी
ओ कोन फूल हेतै जे हमर
माएसन सुन्दर आ सुगन्धित होएत ?
ककरासँगे हिनकS जोडा मिलाएब ?
कारण –
हरेक पुर्णिमाक राइतमे
माएक हसीसँग
गिरैत छै एक टुक्रा इजोरिया आ
रँग मिल्बैत अछि हमरा माएसँ
तहिना –
सब दिन लजाइत -लजाइत
उगैछै सुरुज
करैछै हमरा माएके प्रणाम आ
कुइद जाइछै चढिकS बढका गाछीपरसँ ।
आओर जे किछु होइ
मुदा हम ई जनैत छी जे
हमर माए दुनियाँके
सबसँ सुन्दर आ
सबसँ निक माए अछि ।
कविता -२
देश बनाउ कोना ?
कठीन अछि सम्मान पाएब
अहसान करु कोना ?
झुकाक फुनची हरियर
सुन्दर डाइर पात सुखाक
मरु कोना ?
साहन साजल निरके
धीर बनू कोना ?
तीर अछि तुनिरमे
कमानमे लगाउ कोना ?
कुर्सी ला फुटल सब छै
भाई भाईके मिलाउ कोना ?
जरल स्टेज भरकल जनता
सबके सम्झाउ कोना ?
भीड अछि लालचि मतियारके
अपन विश्वास के जीताउ कोना ?
बिष भरल कटोरा मिलल
अमृत हम बनाउ कोना ?
अपनामे नै कखनौ मिल सकलौ
दोसरके दोष देखाउ कोना ?
लडिक’ सब बिगडि रहल अछि
कहूं देश बनायब कोना ?


text:
पटना मे सोम दिन छठि पूजा के संझका अर्घ्य के बाद घर लौटेत
काल मचल भगदड़ि मे 16 सं बेसि लोग मारल गेलाह. कई लोक घायल सेहो छथिन्ह.
घायल लोक सभ के इलाज पीएमसीएच मे चलि रहल छनि.
छठि पूजा के देखैत गंगाकात मे लोक के सुविधा के लेल
अदालतगंज घाट के पास चचरीपुल
बनाऔल गेल छल. मुदा एहि चचरी पुल के टूटि जाए के कारण
लोक मे भगदड़ि मचि गेल. लोक एक दोसरा पर खसलाह. दमगर लोक तं घायल भेलाह मुदा महिला
आओर बच्चा, नेना-भुटका सभ काल के गाल मे समा गेलाह.
बांसक चचरी सं पुल के टूटला के बाद लोक सभ नीचा खसि पड़लाह.
भगदड़ के संग लोकक चीख पुकार मचि गेल. लोक सभ के रोनाए-कननाए शुरू भ गेल. परिवार
के संग पहुंचल लोक सभ अपन-अपन लोक के खोजय लेल एम्हर-ओम्हर भागल लगलाह.
पुल सं लोक नीचा बालू पर गिरला के कारण लोक सभ दोसरा के बचाबय
के कोशिश करबो करय छलखिन्ह त हुनकर पैर बालू मे नहि चलि पाबय छलन्हि. फंसी जाए
छलन्हि.
लोक के कहनाए छनि जे मरल वाला लोक के संख्या बढ़ि सकैत अछि.
ओना
मुख्यमंत्री नीतीश कुमार आओर दोसर पार्टी के प्रमुख नेता सभ सेहो गंगा नदी मे होए
वाला छठि के देखय आ सूर्य देवता के संझका अर्घ्य देबय गेल छलाह ताही लेल प्रशासन
के लोक मुस्तैद छलाह.
हादसा
होएतहि लोक से बचाव ओर राहतक काज शुरू करि देल गेल. घायल सभ के तुरंत अस्पताल
पहुचाएल गेल.
ओना एहि दुर्घटना पर
राजनीति सेहो शुरू भ गेल अछि लालू यादव नीतीश जीक इस्तीफा मांगलखिन्ह. हुनकर
पार्टी सरकार पर बदइंतजामी के आरोप लगाबैत सरकार सं गद्दी छोड़य के मांग करय लागल.
ओना बिहारक महापर्व
छठि के दिन होए के कारण अस्पताल मे छुट्टी जका माहौल छल. जतेक मरीज पहुंचल ओहि
हिसाब सं डॉक्टर नहि बुझाए छल.
अस्पताल मे किछ लोक हंगामा
सेहो करलखिन्ह. चारु कात अफरातफरी जकां माहौल बनि गेल. एहि सं लोके के परेशानी होए
छनि.
मुख्यमंत्री जीक तरफ सं हादसा के जांच केर आदेश द
देल गेल अछि. मृतक के परिजन के मुआवजा के घोषणा सेहो करि देल गेल अछि..
छठि पर्वक खुशी के
माहौल दुख मे बदलि गेल. ईश्वर लोक के एकरा सहय के शक्ति देथुन्ह.


text:
फोर्ब्स
फोर्ब्स इन्कोर्पोरेसन एकटा निजी स्वामित्व भेल प्रकाशन तथा मिडिया कम्पनी छी । जकर प्रमुख प्रकाशन द्वि-साप्ताहिक पत्रिका फोर्ब्स छी जकर खपत सन् २०१४ अनुसार १० लाख सँ बेसी भऽ रहल अछि । ई पत्रिका मुलत: अर्थ, उद्योग, निवेश, आ मार्केटिङ विषयसभमे मूल लेख प्रकासन करैत अछि ।
कम्पनीक अन्य प्रकासनसभमे फोर्ब्स एसिया, फोर्ब्स लाइफ आ फोर्ब्स विमिन पत्रिकासभ अछि । ई वाहेक फोर्ब्सक चीन, क्रोएसिया, भारत, इन्डोनेशिया, इजरायल, कोरिया, पोल्याण्ड, रोमानिया, रूस आ टर्कीमे १० स्थानीय भाषाक अनुमतिधारी संस्करण रहल अछि । फोर्ब्स, फोर्ब्स एसिया आ कम्पनीकें दश अन्तर्राष्ट्रिय लाईसेन्सधारी संस्करण एक साथ ६० लाख सँ बेसी पाठकसभ समक्ष पहुचैत अछि ।
सन्दर्भ सामग्रीसभ[सम्पादन करी]
- ↑ Randall Lane returns to Forbes as editor
- ↑ "Consumer Magazines", Alliance for Audited Media, अन्तिम पहुँच फरबरी १०, २०१४।


text:
नई दिल्ली : देश के सब इंटरनेशनल एयरपोर्ट पर स्थित “ड्यूटी फ्री” स्टोर्स सँ खरीदारी करयवला इंटरनेशनल पैसेंजर्स के जीएसटी (समान एवं सेवा कर) देबय पड़तनि। “आथिरिटी एंड एडवांस रूलिंग-(एएआर)” स्पष्ट कयलक कि जीएसटी के तहत दिल्ली इंटरनेशनल एयरपोर्ट पर स्थित एहन स्टोर्स कर मुक्त नहिं अछि।
पहिले नहि लगैत छल सीएसटी आ वैट :
– 1 जुलाई 2017 सँ देशभरि में जीएसटी लागू अछि। एहि सँ पहिले एक्साइज एंड सर्विस टैक्स के तहत “ड्युटी फ्री” दोकान सबसँ खरीदारी पर केन्द्रीय बिक्री कर (सीएसटी) आ मूल्य वर्धित कर (वैट) नहिं लगैत छल। हालांकि एहि तरहक दोकान पर होबयवला बिक्री के निर्यात मानल जाईत छल।
– एएआर के नई दिल्ली बेंच अपन देल आदेश में कहल कि “ड्यूटी फ्री” दोकान सँ विदेश जायवला पैसेंजर्स के माल के आपूर्ति भले ही इंटिग्रेटेड गुड्स एवं सर्विस टैक्स (आईजीएसटी) के तहत भारतीय सीमा शुल्क सँ बाहर भय सकैत अछि, मुदा सेंट्रल जीएसटी के तहत ई सब दोकान भारतीय सीमा में अछि।
रॉड रिटेल के याचिका पर भेटल आदेश :
– एएआर ई आदेश रॉड रिटेल प्राईवेट लिमिटेड के तरफ सँ दायर याचिका पर देलक। रॉड रिटेल नई दिल्ली स्थित इंदिरा गांधी इंटरनेशनल एयरपोर्ट के टरमिनल 3 पर स्थित एकटा रिटेल आउटलेट अछि।
– आदेश में कहल गेल अछि, “उपरोक्त आउटलेट भारत के बाहर स्थित नहि अछि…..लेकिन सेंट्रल जीएसटी एक्ट 2017 के धारा 2(56) आ कस्टम्स एक्ट, 1962 के धारा 2(27) के तहत परिभाषित कयल गेल भारतीय क्षेत्र में स्थित अछि। याचिकाकर्ता समान के भारत सँ बाहर नहिं लय जा रहल छथि, एहि लेल एकर आपूर्ति के आईजीएसटी एक्ट 2017, वा आईजीएसटी एक्ट 2017 के धारा 16(1) आ धारा 23(2) ‘जीरो रेटेड सप्लाई’ कहल जा सकैत अछि। एहि अनुसार, याचिकाकर्ता के लागू दरक अनुसार जीएसटी देबय पड़तनि।
कम प्रतिस्पर्धी भय जायत कस्टम स्टेशंस के बाहर के दोकान सब:
– एएमआरजी एंड एसोसिएट्स पार्टनर रजत मोहन जी कहय छथि कि एएआर के एहि फैसला सँ “ड्युटी फ्री” दोकान सबसँ खरीदारी पर जीएसटी लागत।
– एहि कारण सँ ई सब दोकान एयरपोर्ट सँ बाहर के दोकान सबसँ अपेक्षाकृत कम प्रतिस्पर्धी भय जायत।
– एहि के अलावा मोट रकम के किराया चुकाकय कस्टम स्टेशंस के बाहर एहन दोकान सब चलाबय के लेल प्रोत्साहन सेहो खत्म भय जायत।


text:
कम्हरिया
कम्हरिया नेपालक पश्चिमाञ्चल विकास क्षेत्रक लुम्बिनी अञ्चल, रुपन्देही जिलामे अवस्थित एक गाउँ विकास समिति छी ।[२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार कम्हरियाक जनसङ्ख्या १९,१५७ अछि । जाहिमे २,७७९ घरमूली अछि । ई स्थानक सन् २०११ मे भेल नेपालक जनगणना अनुसार पुरुषक सङ्ख्या ९,६२३ आ महिलाक सङ्ख्या ९,५३४ रहल अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "कैलाली जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
साहित्य
महाकवि विद्यापति के कतेको रचना के वास्तविक अर्थ बहुत लोक के बुझय नहि अबैत अछि। जय जय भैरवि हो या कतेको लोकप्रिय नचारी आ अन्यान्य रचना, गाबैत सब अछि मुदा भाव स्पष्ट नहि रहैत छैक। एकटा एहने प्रसिद्ध रचना छन्हि पिआ मोर बालक हम तरुणी गे, एकर भाव के सम्बन्ध में बहुत बेसी भ्रम अछि। आइ एहि सन्दर्भ फेसबुक पर कयल एक सर्वेक्षण में सेहो विभिन्न मत आ विचार भावार्थ पर आयल। डॉ चन्द्रमणि झा स्वयं विद्वान कवि, लेखक, गीतकार आ बहुमुखी प्रतिभा के धनी वरिष्ठ अभिभावक छथि। हुनका द्वारा प्रस्तुत कयल गेल विश्लेषण आ लाइन बाय लाइन व्याख्या देखू –
पिआ मोर बालक हम तरुणी गे
कोन तप चुकलहुँ भेलहुँ जननी गे।
पहिरि लेल सखि सब दछिनक चीर
पिआ के देखैत मोर दगध सरीर।
पिआ मोर बालक….
पिआ लेलि गोद कि चललि बजार
हटिआ के लोक पुछए के लागु तोहार।
पिआ मोर बालक…
नहि मोरा दिओर कि नहि छोट भाइ
पुरब लिखल छल बालुम गे दाइ।
पिआ मोर बालक….
बाट रे बटोहिआ कि तोहुँ मोरा भाइ
हमरो समाद नैहर नेने जाइ।
पिआ मोर बालक…
कहिअनु बाबा के किनय धेनु गाइ
दुधबा पिआय के पोसता जमाइ।
पिआ मोर बालक….
नहि मोरा टाका अछि नहि धेनु गाइ
कोन विधि पोसब बालक जमाइ।
पिआ मोर बालक….
भनहिं ‘विद्यापति’ सुनु ब्रजनारी
धैरज धए रहू मिलत मुरारि।
पिआ मोर बालक….
ई बुझाइत अछि एकदम सटीक!
साभार डॉ चन्द्रमणि झा सर, संग में ई विलक्षण भावानुवाद भावार्थ आ उच्च भाव के रहस्योद्घाटन!😊
एहि गीतकेँ सामान्य जन बेमेल विवाह सँ लैत छथि जाहिमे युवतीक विवाह अवयस्क बालकसँ भ’ जाइत छन्हि आ नायिका अपन बालक पतिसँ व्यथित छथि. परन्तु, ई दृष्टिकूट अछि. अर्थात्, हम एकरा जेना देखैत छियै एकर विषय ओहिसँ विशेष अछि.
ई उल्लेख करब आवश्यक अछि जे राधा आ कृष्ण दुनू दू तन एक प्राण छथि. ‘कृष्णेन आराधते इति राधा’ तहिना ‘राधया आराधते इति कृष्ण:’. एक तरहें दुनू अर्धनारीश्वर छथि -“उभयो: सर्वसाम्यं च सदा संतो वदन्ति च.” दुनू अभिन्न तखन पूर्ण ब्रह्म. एहना स्थितिमे दुनू अलग कोना रहि सकैत छथि मुदा, लोक लीलामे फँसि गेलाह सरकार. जखनहि मनुख योनिमे जन्म लेलनि तखनहि अपूर्ण भ’ गेलाह. पूर्ण केवल ब्रह्म छथि, मनुख नहि. राधा रायाणक व्याहता किन्तु कृष्णानुरागिनी श्याम-प्रेम-समर्पिता छलीह. परन्तु, कृष्ण तँ एखन शैशवावस्थामे छथि. राधाक अही दुविधायुक्त मनोस्थितिकेँ एहि कूट पदमे लिखल गेल अछि –
हमर पिया नेना छथि आ हम युवती छी. कोन तपस्याक चूक भेल जे नारी भेलहुँ.
हम दछिन देशक चीर तँ पहिरलहुँ मुदा, अवयस्क पियाकेँ देखिकय हमर शरीर (मन नहि ) दगध भ’ जाइत अछि.
जौं पियाकेँ कोरामे ल’ कय बजार जाइत छी तँ लोक सम्बन्ध पुछैत अछि. कोना कहियौ जे ई ने तँ हमर देओर छथि आ ने छोट भाय छथि, ई तँ सुविचारित लीला अछि जे हमर पिया एखन बालक बनल छथि.
हे बटोही (आत्मा) अहाँ हमर पिता परमात्मा (महादेव) सँ कहिअनु जे हमर पिया (हरि)क लेल धेनु कीनथि आ दूध पियाकय हिनका पोसथि. किन्तु, जाह परमात्मा (महादेव) तँ धनहीन रहि हाथ उठा देलनि (दोसर ओ तँ बसहा बड़द पोसैत छथि, गाय नहि) आ पिता तँ सद्य: वृषभानुए छथि (बड़द पोसनिहार).
महाकवि कहैत छथिन हे ब्रजनारी! धैरज राखू. अहाँकेँ अभिलाषा रूपी कामाग्निक नष्ट कयनिहार मुरारी ओही रूपमे भेटताह. 🙏
आब बुझि गेल होयब जे महाकवि विद्यापति के रचना में कतेक उच्चभाव अछि से!😊😊
नोट: मूल टेक्स्ट में एक जगह हमरा गलत बुझायल त ओतय हम कनी सुधार कयल अछि।
हरि: हर:!!


text:
फेडरेशन टावर
फेडरेशन टावर (रूसी: БaшHя Фeдepaция) एकटा गगनचुम्बी इमारत वाला कम्प्लेक्स छी जे मस्को-शहर, मस्को, रूस मे निर्माण कएल गेल अछि। परियोजना सर्गेई शोबान आ पीटर स्वेजरद्वारा नियोजित कएल गेल छल। टावरसभक निर्माण २००३ मे शुरू भेल। तथापि, निर्माण बन्द करि देलक ई अगस्त २०११ मे फेरसँ शुरू कएल गेल आ एखन मध्य २०१६ मे पूरा होमए कऽ उम्मीद अछि।
निर्माण कार्य कम्पनी एईओन कर्पोरेसनद्वारा कार्यान्वयन कएल गेल अछि।
कम्प्लेक्समे एक मंच पर बनाएल गेल दुई टावरसभक होइत अछि। टावर इस्ट एक ९५ मञ्जिला संरचना अछि। टावर पश्चिम एक ६५ मञ्जिला संरचना अछि।
सितम्बर २००७ मे टावर फ्रांसीसी एलेन रबर्टद्वारा एकल रुपमे चढल गेल छल ।


text:
कथा
– प्रवीण नारायण चौधरी
गामपर भैर गामक लोक जुटि गेल छल। कारण छलैक जे धर्बेन्द्रा ११ वर्षक अवस्था सँ जे गाम छोड़ि भागि गेल छल से केना न केना आइ गाम घुरि आयल छल। बीच अंगना मे खटिया पर ओ बैसल आ दियाद-बाद सँ लैत टोल-पड़ोसक सब लोक ओतय जमा। कियो कहय, कि रौ धर्बेन्दर, लोक एना अपन गाम बिसरैत अछि रौ…., कियो परिवार मे के सब छौक…, कियो मसोमात माय के बिलटाकय चलि गेल छल ई, आब ई कि करय आयल गाम…!
धर्बेन्द्रा के २ बहिन, १ टा त सासुर बसैत अछि आ दोसर बेचारी अपन माय-बाबूक मड़ौसी केँ देखभाल करय लेल सासुर आ पति सँ झगड़ा कय केँ अपन नैहरे मे रहि गेल अछि। आइ ओकरो खुशीक ठेकाना नहि छैक, जेठ भाइ जे गाम घुरि आयल छैक।
धर्बेन्द्रा कनिकाल त लोकक बात सब केँ आल-टाल करैत किछु-किछु जबाब हिन्दी मे गिटिर-पिटिर बाजिकय दैत रहलैक, मुदा बाद मे ओ कहलकैक जे ‘मेरेको अपना जमीन, घर-बार ये सब बेचना है, इसलिये गाँव आया हूँ। आगे बेटी की शादी है। हाथ पे उतने पैसे नहीं हैं।’ ई बात सुनिते ओकर दियाद-बाद सब मार-मार करब शुरू कय देलकैक…!
बहिनक आँखि मे नोर भरि गेलैक… ओकरा अपन भाइ के इच्छा सुनिते अपन जीवनक आगूक अवस्था कि होयत से सोचियेकय चिन्ता मे पड़ि गेल… लेकिन गामक लोक एतबो चण्डाल त नहि छैक जे ओकर भाइ के एहि तरहक इच्छा केँ पूरा कय देतैक…. लेकिन कहीं कियो दुष्ट प्रकृतिक लोक ओकर भाइ सँ कागत-पत्तर बनबा लेतैक तखन…?
ओ बहुत परेशान भ’ गेल छल। अपन जीवनक संघर्ष जे ओ आइ धरि खबासनीक काज कय केँ गुजारा करैत अपन मायक स्मृतिशेष केँ बचबैत जियैत रहल से कि आब मटियामेट भ’ जेतैक? ओ बहुत चिन्तित आ दुःखी छल। आइ ३० वर्ष बाद ओकर भाइ गाम घुरल लेकिन कथी लेल? अपन मड़ौसी बेचय लेल।
मड़ौसी पर बेटे के अधिकार हेबाक बात जे समाज मे स्थापित छैक! बस एकरे गलत फायदा उठाकय ओ फेर वैह अन्जान शहर दिश घुरि जायत। बेटीक ब्याह के नाम पर मड़ौसी बेचय लेल गाम आयल अछि।
एकहु टा दियाद-बाद एहि लेल तैयार नहि, कारण ओ अपन मसोमात माय के मरलापर श्राद्ध तक नहि कएने अछि, आब ओ कथी के बेटा आ ओकर मड़ौसी पर कोन अधिकार…! लेकिन गाम मे नीति-अनीति के बात आब शहरी पैरामीटर पर द्विपक्षीय भेल करैत छैक। पुलिस-थाना आ कोर्ट-कचहरी के दरबज्जा गामक लोक लेल खुजल छैक। ई सब मिथिला वला समाजिकता या नैतिकता केँ नहि मानैत छैक। दियाद-बाद के कहने कि हेतैक? कानूनी हक बेटे के बनैत छैक।
ओ बेटा जे अपन मसोमात माय के मुंह मे ऊको नहि देलक…, श्राद्ध आ अन्नदान तक नहि कयलक… ओहो काज ओ एकटा बेटिये कयलकैक। बुढिया अपन जीवन मे संघर्ष त करनहिये छल, ओकर ई बेटी सेहो संघर्ष सँ जीवन जीबि रहल अछि… बस अपन मायक पदचिह्न पर पुत्रधर्म केँ निभेबाक काज ई बेटिये कयलक। लेकिन धर्बेन्द्रा ई सब नहि मनतैक। ओकरा मड़ौसी बेचबाक छैक।
हाय रे मिथिलाक वर्तमान समाज! धर्बेन्द्राक ढिठाई के के इलाज करतैक? कि मिथिलाक अपन कोनो कानून नहि चलतैक?
ओकर बहिनक आँखि सँ अश्रुधारा बहल जा रहल छैक… ओ गुम अछि, बाजत त कि बाजत… बस अपन भैयाक मुंह दिश ताकिकय कनने जा रहल अछि। धर्बेन्द्रा परदेशे मे कोनो जाट कि बक्खो के बेटी सँ ब्याह कय लेने छैक… से सब बात धीरे-धीरे खुजि रहल छैक। ओकर १ बेटा १ बेटी छैक। झुग्गी मे रहैत अछि फरीदाबाद मे। फैक्टरी मे काज करैत अछि दरबानी के। तनखा बेसी नहि छैक। बेटीक ब्याह करतैक त कम स कम ५ लाख टका चाही। मड़ौसी नहि बेचतैक त बेटीक ब्याह केना हेतैक!
बहिन किछु सोचि लेलक… अपन आँखिक नोर पोछलक। अपन दियाद-बाद केँ कहलकैक जे एकरा सबटा जमीन बेचय दहक। हमरा खाली रहय लेल एहि बासडीह मे ५ धूर छोड़िकय सबटा बेचय। हम अपन मायक स्मृतिशेष केँ अपन जीवन भरि जीबय चाहि रहल छी। ई अपन संसार केँ आबाद करय! मड़ौसी पर धर्बेन्द्राक अधिकार छोड़ि देलकैक। धर्बेन्द्रा सब बेचिकय किछुए दिन मे परदेश घुरि गेल। आइ ओकर कोनो नामोनिशान नहि छैक।
बहिन धरि अपन ५ धूर के भाग सँ अपन मातृअस्मिता केँ जगजियार कएने अछि। आब ओकरो धियापुता पैघ भेलय। सुनय छी जे ५ कट्ठा जमीन सेहो कीनि लेलक। ओकरो धियापुताक ब्याह आब होइवला छैक, बासडीह सेहो कीनत, ई सब सुनैत छी। लोकक विश्वास बहिनहि पर छैक। एहि लोक सँ परलोक धरि वैह जीतत। वैह आबाद रहत। ओकरे जिन्दाबाद हेतैक।


text:
नवका- पुरनका लेख सर्च करु...
मैथिलीक स्वॉट Strenghth- Weakness- Opportunity- Threat (SWOT) एनेलेसिस
मैथिलीक स्वॉट Strenghth- Weakness- Opportunity- Threat (SWOT) एनेलेसिस आ विदेह मैथिली साहित्य आन्दोलन
मैनेजमेन्टमे एकटा विषए छैक स्वॉट अनेलिसिस। मैथिलीक वर्तमान समस्याक लेल अपन गुरुजी चमू शास्त्रीजीक सँग कएल कैम्पक योगदानकेँ स्मरण राखैत विदेह मैथिली साहित्य आन्दोलनक कार्ययोजनाकेँ एहि कसौटीपर कसै छी।
Strenghth- शक्ति, सामर्थ्य, बल –
मैथिली लेल हृदएमे अग्नि छन्हि, से सभक हृदएमे, परस्पर एक दोसराक विरोधी किएक ने होथु। जनक बीचमे एहि भाषाक आरोह, अवरोह आ भाषिक वैशिट्यकेँ लऽ कऽ आदर अछि आ एहि मे मैथिली नहि बजनिहार भाषाविद् सम्मिलित छथि। आध्यात्मिक आ सांस्कृतिक महत्वक कारण सेहो मैथिली महत्वपूर्ण अछि। एहि भाषामे एकटा आन्तरिक शक्ति छै। बहुत रास संस्था, जाहिमे किछु जातिवादी आ सांप्रदायिक संस्था सेहो सम्मिलित अछि, एकर विकास लेल तत्पर अछि। एहि भाषाक जननिहार भारत आ नेपाल दू देशमे तँ रहिते छथि आब आन-आन देश-प्रदेशमे सेहो पसरल छथि।
Weakness- न्यूनता, दुर्बलता, मूर्खता –
प्रशंसा परम्परा जाहिमे दोसराक निन्दा सेहो एहिमे सम्मिलित अछि, एकरे अन्तर्गत अबैत अछि- माने आत्मप्रशंसाक।
परस्पर प्रशंसा सेहो एहिमे शामिल अछि। सरकारपर आलम्बन, प्राथमिकताक अज्ञान- जकर कारणसँ महाकवि बनबा/ बनेबा लेल कवि समीक्षक जान अरोपने छथि- जखन भाषा मरि रहल अछि। कार्ययोजनाक स्पष्ट अभाव अछि आ जेना-तेना किछु मैथिली लेल कऽ देबा लेल सभ व्यग्र छथि, कऽ रहल छथि। स्वयं मैथिली नहि बाजि बाल-बच्चाकेँ मैथिलीसँ दूर रखबाक जेना अभियान चलल अछि आ एहिमे मीडिया, कार्टून आ शिक्षा-प्रणालीक संग एक्के खाढ़ीमे भेल अत्यधिक प्रवास अपन योगदान देलक अछि। मैथिलीक कार्यकर्ता लोकनिक कएक ध्रुवमे बँटल रहबाक कारण समर्थनपरक लॉबिइंग कर्ताक अभाव अछि। मैथिलीकेँ एहिअँ की लाभक बदला अपन/ अप्पन लोकक की लाभ एहि लेल लोक बेशी चिन्तित छथि। मैथिली छात्रक संख्याक अभाव। उत्पाद उत्तम रहला उत्तर सेहो विक्रयकौशलक आवश्यकता होइत छै। मैथिलीमे उत्तम उत्पादक अभाव तँ अछिए, विक्रयकौशलक सेहो अभाव अछि।
Opportunity- अवसर, योग, अवकाश –
विशिष्ट विषयक लेखनक अभाव, मात्र कथा-कविताक सम्बल। मैथिलीमे चित्र-शृंखला, चित्रकथा, विज्ञान, समाज विज्ञान, आध्यात्म, भौतिक, रसायन, जीव, स्वास्थ्य आदिक पोथीक अभाव अछि। ताड़ग्रन्थक संगणकक उपयोग कऽ प्रकाशन नहि भऽ रहल अछि। छात्र शक्तिक प्रयोग न्यून अछि। संध्या विद्यालय आ चित्रकला-संगीतक माध्यमसँ शिक्षा नहि देल जा रहल अछि। दूरस्थ शिक्षाक माध्यमसँ/ अन्तर्जालक माध्यमसँ मैथिलीक पढ़ाइक अत्यधिक आवश्यकता अछि। मैथिलीमे अनुवाद आ वर्तमान विषय सभपर पुस्तक लेखन आ अप्रकाशित ताड़ ग्रन्थ सभक प्रकाशनक आवश्यकता अछि। मैथिलीक माध्यमसँ प्रारम्भिक शिक्षाक आवश्यकता अछि। प्रवासी मैथिल लेल भाषा पाठन-लेखन-सम्पादन पाठ्यक्रमक आवश्यकता अछि।
Threat- भीषिका, समभाव्यविपद् –
हताशा, आत्महीनता, शिक्षासँ निष्कासन, पारम्परिक पाठशालामे शिक्षाक माध्यमक रूपमे मैथिलीक अभाव, विरल शास्त्रज्ञ, ताड़पत्रक उपेक्षा आ विदेशमे बिक्री, भाषा शैथिल्य, सांस्कृतिक प्रदूषण आ परिणामस्वरूप भाषा प्रदूषण, मुख्यधारासँ दूर भेनाइ आ मात्र दू जातिक भाषा भेनाइ, शिक्षक मध्य ज्ञान स्तरक ह्रास, राजनैतिक स्वार्थवश मैथिलीक विरोध ई सभ विपदा हमरा सभक सोझाँ अछि।
विदेहक मैथिली साहित्य आन्दोलन मैथिलीकेँ जनभाषा बनएबाक प्रक्रममे लागल अछि। पाक्षिक रूपेँ मासमे दू बेर एहिपर विचिन्ता होइत अछि। नकारात्मक चिन्तन, परदूषण आ अभाव भाषण द्वारा ई आन्दोलन नहि अवरोधित होएत आ एकरा न्यून करबाक आवश्यकता अछि। ई सभटा ऊपरवर्णित बिन्दु प्रबन्धन-विज्ञानक कार्ययोजनाक विषय अछि, आ भाषणक नहि कार्यक आवश्यकता अछि आ से हम सभ कऽ रहल छी। सम्भाषण, मैथिली माध्यमसँ पाठन, नव सर्वांगीन साहित्यक निर्माण लेल सभकेँ एकमुखी, एक स्तरीय आ एक यत्नसँ प्रयास करए पड़त। धनक अभाव तखने होइत अछि जखन सरकारी सहायतापर आस लगेने रहब। सार्वजनिक सहायताक अवलम्ब धरू, दाताक अभाव नहि स्वीकारकर्ताक अभाव अछि।हमरा गाममे एकटा सुरजू भाइ रहथि। लोक जखन कहैत छलै जे सरकार रोड नञि बनबैत अछि तँ ओ कहै छलखिन्ह जे गाममे सभ गोटे जकर घर सड़कक कातमे छै अपन-अपन घरक आगाँक सड़क भरि देत तँ अपने सौँसे गाममे सड़क बनि जएतै। आ हुनकर खेत बाधमे दुरगरोसँ झलकैत भेटितए- गोबर-खादसँ ऊँच कऽ कऽ भरल। सुरुजु भाइकेँ भोरसँ कड़गर रौद भेला धरि पथिये-पथिये गोबर उघैत हम देखने छी। मालवीय जी झोड़ा लऽ कऽ निकलि गेल छलाह आ विश्वविद्यालय बना लेलन्हि। हमरा सभ सेहो ओही लगनसँ कार्य करी।
सदस्यता लें टिप्पणियाँ भेजें (Atom)


text:
मिथिला आइ कनियो अस्तित्व मे छै त' अपन धियाक बलें. भाखा हो, कला हो, संगीत हो सभ मे मिथिलाक धिया एकरा संरक्षित क' रहलीह अछि. मिथिला पेंटिंग देश-विदेश मे बेस लोकप्रिय भेल अछि. ई भारतवर्ष कें रिप्रजेंट करैत अछि कलाक क्षेत्र मे. एहू मे मिथिला पेंटिंग कलाकार लोकनिक मेहनति आ लगन एकरा वैश्विक पटल पर जगजियार केने छै. हम बात क' रहल छी सिंगापुर मे तितली गैलरीक डाइरेक्टर श्वेता झा केर. रांची मे पलल-बढ़ल श्वेता मूल रूप सं मंगरौनी (मधुबनी)क छथि आ एक दशक सं सिंगापुर मे रहि मिथिला पेंटिंग कें विश्वभरि मे पहुंचा रहल छथि.
मिथिला पेंटिंग कें सिंगापुर सहित समूचा विश्व पटल पर पहुंचयबाक सपना नेने श्वेता कलाक माध्यम सं मिथिलाक सुवास पसारि रहलीह अछि. ई टटके रोमा आर्ट फेयर मे भाग लेलीह अछि. पेंटिंग कें आगू बढयबा मे नीक भूमिका निमाहि रहलीह अछि.
श्वेता कहैत छथि जे नेनहि सं कलाक प्रति रुझान छलनि आ एकर अभ्यास करैत रहलीह. ई जखन सिंगापुर एलीह त' आर्ट गैलरीक माध्यम सं एकरा कलाप्रेमी धरि पहुंचयबा मे लागि गेलीह. हिनका मिथिमीडिया दिस सं बहुत-बहुत बधाइ आ शुभेच्छा.


text:
भागलपुर। 15 जनवरी। लोकप्रिय गायक सुनील छैला बिहारीक भाई अनिल सिंह अपहरणकर्ता सभक चांगुर सँ मुक्त भ' गेला। अपराधी सभ अनिल सिंह केँ रंगरा थाना से पहिने कुर्सेला लग गाड़ी सँ उतारी देलक। ओहिक बाद अनिल कुनु तरहे लोग सभसँ पुछैत रंगरा थाना पहुंच पुलिस केँ पूरा घटनाक जानकारी देलनि।
एम्हर, पुलिस अनिलक परिजन आओर खगड़िया पुलिस केँ ऐहिक जानकारी द' देना अछि। ओम्हर अपहरणक बाद अनिलक बेटा खगड़िया मे दस सँ बेसी लोगक खिलाफ नामजद मामला दर्ज करेना छल। अपने क' बता दी कि अपराधी सभ 12 जनवरी दिन अनिल सिंह केर हुनकर खेत सँ अपहरण क' लेना छल।


text:
सम्पादकीय
मिथिला सनातन रहल आ रहत
मिथिला सनातन रहल आ रहत
मिथिला सदा-सनातन आ हिन्दू धर्मक इतिहास-पुराण मे उद्धृत होयबाक कारण स्वतः परिचित छैक। विगत कतेको सदी सँ मिथिलाक भौगोलिक पहिचान छहोंछित अवस्था मे छैक सेहो सर्वविदिते अछि, तथापि अपन ऐतिहासिक-सांस्कृतिक आ आध्यात्मिक-धार्मिक पहिचानक कारण ई स्वतः जीवित सेहो अछि। जखनहि मर्यादा पुरुषोत्तम राम जेना महानायक केर चर्चा होइछ त स्वाभाविक रूप सँ महानायिका सीता केर नाम सोझाँ अबैत छन्हि आर से एहि मिथिलाक जनकक आत्मजाक रूप मे जगविदित छथि। एतबा कहाँ! सीताक विभिन्न स्वरूप पर जखन चिन्तन-मनन करब त स्वाभाविक तौर पर अहाँ मिथिलाक उत्तमोत्तम स्वरूप केर चिन्तन करय लागब। सीता ओहिना नहि अयलीह एहि धराधाम मे। अपन समस्त विग्रहक संग सीताक आगमन भेलनि मिथिला मे, ठीक जेना राम अर्थात् स्वयं श्रीमन्नारायण अपन समस्त विग्रह (चारू भाइ लोकनि) संग अयलाह। ई त स्पष्टे अछि जे एहि वेद-पुराण वर्णित कथा-वस्तुक संग मिथिला सदा-सदा लेल जीवन्त रहबे करत।
आब सवाल उठैत छैक जे हम सब कोन मिथिला केँ जियेबाक लेल आवाज उठबैत छी?
हम क्षणभंगुर मानव अपनहि क्षणभंगुरता सँ आन्तरिक रूप सँ पूर्ण भयभीत रहबाक कारण यदा-कदा अपन पहिचान प्रति अनास्था आ कृत्रिम प्रेम केर कारण मिथिलाक क्षीण-भिन्न अवस्था सँ चिन्तित होइत छी। जँ चिन्ता केँ दूर करबाक उपाय निजत्वक रक्षा, कर्तव्यपालन आ निरन्तर जनजागरण मे समय देबैक तखन त निःफिक्र भऽ जायब; आ जँ छूछ चिन्ता आ चिन्तक बनबाक नौटंकी करब त ई चिन्ता चिताक संगे जायत। हमर अनुभव मिथिला लेल काज करनिहार सभक संग रहिकय यैह दू टा बात देखेलक। अगबे चिन्ता आ ताहि चिन्ताक आड़ मे सिर्फ अपन मनमानी करबाक रवैया बेसी देखौलक। हमर मिथिला समाज मे राजनीतिक जागरुकता विगतक विदेशिया शासकक उपनिवेशी सम्राज्य आ तेकर देल सामन्तवर्गक आन्तरिक उपनिवेशवाद मे दबल-कुचलल आ थूरल बुझाइत अछि। एहेन अवस्था मे मिथिलाक नाम केवल छद्म स्वार्थपूर्ति लेल निजी महात्वाकांक्षाक पूर्ति हेतु दशकों-दशकों सँ लोक लैत आयल अछि। एहि बेटा सब सँ पोता कहियो नहि होयत।
संयोग एकटा कि नीक अछि जे जीवनपद्धति मे मिथिला रचल-बसल अछि। जाति-पाति मे विभाजित समाज मे लोकजीवन मिथिला आ मिथिलत्व केँ धारण कएने अछि। हालांकि कतेको कुचक्री भाषा पर आक्रमण कय एकरो खंडित करय मे कोनो कसैर बाकी नहि रखने अछि, लेकिन दिनचर्या मे समाहित मिथिला व्यवहार मे जीवन्त अस्तित्व बनेबाक कारण कहियो खंडित नहि होयत से हमर कय गोट शोध उपरान्तक विचार छी। जेना एकटा उदाहरण देखू – गाम मे दुर्गास्थान अछि, भगवतीक दुआरि पर बिना कोनो मलिनताक सब कियो मैथिल बनिकय पूजा करय आओत। फेर वैह गाम मे चुनाव आबि जाय त सब कियो अपन-अपन जातीय अहंकार आ गणित मे लागल देखायत। कहबाक तात्पर्य ई जे आध्यात्मिक पहिचान सभक मैथिलहि थिकैक, लेकिन सांसारिकता मे ततेक बेसी डूबि जाइछ लोक जे फेर अनेक विकृति सँ भरल पहिचान प्रति सम्मोहन स्वाभाविक होइछ। एखनहुँ जन-जन मे अपनत्व भरल छैक, भाईचारा आ सौहार्द्रता भरपूर छैक… लेकिन सांसारिक आ राजनीतिक कारण सँ समाज विखन्डित भेल अछि।
हमर निर्णय यैह अछि जे आध्यात्मिक पहिचान मे मिथिलाक अमर अस्तित्व प्रति आश्वस्त भऽ अपन योगदान दैत रही! अपन हृदय साफ राखी। मस्तिष्क मे उपद्रवी सांसारिकता नहि आबय। हमर आस्था के सर्वोपरि सीताराम प्रसन्न रहथि। अस्तु! मिथिला सनातन अछि। हम रही नहि रही, मिथिला रहबे टा करत, एकरा कियो नहि मेटा सकैत अछि।
हरिः हरः!!


text:
धार्मिक महत्वक कतेको गूढ बात (रहस्य, यथा मंत्र अथवा साधनाक कतेको उपाय आदि) सिर्फ सुपात्र केँ बतेबाक चाही – ई सिद्धान्त हमहुँ-अहाँ बेर-बेर सुनैत होयब। एतय सुपात्रक मतलब भेल जे जाहि सज्जन (व्यक्ति) केँ स्वयं एहि तरहक ज्ञानोपदेश ग्रहण करबाक इच्छा आ उत्कंठा (जिज्ञासा) आदि हो। बाकी केकरो लेल एहि तरहक महत्वपूर्ण आ उपयोगी शक्ति-स्रोतक खासे उपयोगिता त नहिये, दुरुपयोग करब संभव होइत छैक।
आजुक एकटा स्वाध्यायक मर्म सोझाँ आयल अछि जे जखन याज्ञवल्क्य द्वारा भरद्वाज ऋषि केँ रामचरितमानसक वर्णन क्रम मे कहल गेल अछि।
सिव पद कमल जिन्हहि रति नाहीं। रामहि ते सपनेहुँ न सोहाहीं॥
बिनु छल बिस्वनाथ पद नेहू। राम भगत कर लच्छन एहू॥३॥
शिवजीक चरण कमल मे जिनकर प्रीति नहि अछि, ओ श्री रामचन्द्रजी केँ सपनहुँ मे नीक नहि लगैछ। विश्वनाथ श्री शिवजीक चरण मे निष्कपट (विशुद्ध) प्रेम भेनाय यैह रामभक्त केर लक्षण थिक॥३॥
सिव सम को रघुपति ब्रतधारी। बिनु अघ तजी सती असि नारी॥
पनु करि रघुपति भगति देखाई। को सिव सम रामहि प्रिय भाई॥४॥
शिवजीक समान रघुनाथजी (केर भक्ति) केर व्रत धारण करयवला के अछि? जे बिना कोनो पाप केर सती समान स्त्री (पत्नी) केँ त्यागि देलाह आर प्रतिज्ञा कयकेँ श्री रघुनाथजी केर भक्ति केँ देखा देलनि। हे भाइ! श्री रामचन्द्रजी केँ शिवजीक समान आर के प्यारा अछि?॥४॥
दोहा :
प्रथमहिं मैं कहि सिव चरित बूझा मरमु तुम्हार।
सुचि सेवक तुम्ह राम के रहित समस्त बिकार॥१०४॥
हम (याज्ञवल्क्य) पहिनहि शिवजी केर चरित्र कहिकय अहाँक (भरद्वाज ऋषिक) भेद बुझि गेलहुँ। अहाँ श्री रामचन्द्रजी केर पवित्र सेवक छी और समस्त दोषादि सँ रहित छी॥१०४॥
ई प्रसंग रामचरितमानस केर बालकाण्ड मे तखन आयल जखन याज्ञवल्क्य ऋषि शिव ओ सतीक प्रसंग – सती द्वारा श्रीरामक परीक्षा लेनाय आर तदोपरान्त शिवजी द्वारा हुनका माँ सीताक रूप धरबाक कारण मानसिक संकल्प संग पत्नीक रूप मे परित्याग करबाक कठोर संकल्प लेबाक बात, पुनः सती द्वारा पिता दक्ष ओतय यज्ञ मे भाग लेबाक आग्रह पर हुनका बुझेनाय आ जिद्द पर जाय देनाय जतय जाय सती स्वयं केँ शिवजीक भाग यज्ञ मे नहि देखि स्वयं केँ अग्निकुन्ड मे समर्पित (चढा देबाक) घटना घटल, फेर पार्वतीक रूप मे हुनकर जन्म आ शिव-पार्वती विवाहक प्रसंग सब सुनायल गेल तदोपरान्त भरद्वाज ऋषिक भाव-विह्वल आ भक्ति आह्लादित अवस्था देखलथि आर उपरोक्त भाव व्यक्त कयलथि।
धार्मिक-आध्यात्मिक आख्यान ग्रहण करबाक पात्रता सच मे सभक पास नहि भेटत। एहि जीवन मे बहुतो व्यक्ति एहेन अछि जेकरा भौतिक संसार छोड़ि आन कोनो शक्ति वा अस्तित्व पर विश्वास नहि छैक। यदा-कदा प्रकृतिक विस्मयकारी लीला सब देखि ओ सब दुविधा मे फँसैत अवश्य अछि, लेकिन तेकरा प्रकृतिक रूटीन क्रियाकलाप बुझि “ईश्वरसत्ता” आ “परमात्माक सर्वोपरि अस्तित्व” आदि मे ओ सब नहि फँसय चाहैत अछि। सीताराम वा गौरीशंकर वा आनहि कोनो देवी-देवता (हिन्दू धर्म वा आन धर्मक अनुसार) आदि मे ओ विश्वास करय लेल कहियो तैयार नहि होइत अछि। आब जँ ओहेन लोक केँ अहाँ सीताराम भगवानक लीला आ माहात्म्य आदिक वर्णने करब त ओकरा लेल ओ बात सब कतेक ग्राह्य होयत से स्वतः बुझय योग्य बात थिक। ताहि सँ पात्र-अपात्रक विचार होयब बहुत आवश्यक अछि। लेकिन एक लेखक सदैव अपन विचार यथारूप मे राखि दैछ, ओ कतेक केकरा ग्राह्य वा स्वीकार्य होयत से पाठक अपन विचार आ विवेक सँ स्वयं निर्णय करैत अछि।
यैह सिद्धान्त यदा-कदा सामाजिक क्रियाकलाप-गतिविधि मे सेहो लगैत छैक। हम-अहाँ कोनो एकटा विजन (दृष्टि) अपन समाजक बेहतरी लेल देबैक त ओकरा आम समाजक लोक अपन-अपन दृष्टि सँ देखत। ओकरा स्वीकार वा प्रतिकार अपना ढंग सँ करत। अपन मिथिला मे कइएक बात आइ ओझरा गेल अछि। ओझरी केँ सोझराबय लेल हम-अहाँ निरन्तर प्रयासरत छी। संभवतः मिथिला बाँचय मे सफल होयत। हालांकि बहुत रास बात डरावना अछि। लेकिन एकटा अकाट्य प्रमाण ई छैक जे मिथिला युगों-युगों सँ बाँचल अछि, आगुओ ताहि लेल बाँचत। हम-अहाँ अपन-अपन भूमिका मे लागल छी। समाज केर नीक-बेजा होइत रहतय। नीक योगदान केँ सदिखन नीके कहल जायत। गलती केँ सेहो लोक मोन पाड़ैत अछि, लेकिन ओकरा दूसबाक परम्परा ततबे विद्यमान छैक। अस्तु! मैथिल ब्राह्मण वैवाहिक परिचय सभाक मीमांसाक क्रम मे ई सब बात सोझाँ आयल अछि। वृहत् स्तर पर एहि बौद्धिक वर्ग-समुदाय (जाति) केर कल्याण होयब जरूरी छैक। एखन एतबे!
हरिः हरः!!


text: खबर अछि जे पूर्णिया मे एकटा जूट पार्क बनाबय के तैयारी चलि रहल अछि. पार्क के लेल जमीन के व्यवस्था भs गेल अछि. बिहार सरकार के तरफ सं एकरा लेल 150 करोड़ रुपया के मंजूरी सेहो मिल चुकल अछि. सरकार के कोशिश जूट उद्योग के बढ़ावा देबय के अछि. एहि ठाम जूट के विकास... बढ़ावा देबय आओर रोजगार सं जोड़य के बारे मे जानकारी सेहो देल जाएत. जूट सं आओर कि सभ कएल जा सकैत अछि ओहि पर सेहो विचार कएल जा सकत. जूट आब फैशन के रूप मे सेहो मान्य भेल जा रहल अछि. पॉलीथीन पर प्रतिबंध के बाद जूट के दिन एक बेर फेर सं फिरय के उम्मीद बंधल अछि.


text:
नई दिल्ली। सामाजिक आर्थिक विकास क मामला मे नरेंद्र मोदी क गुजरात सबस ऊपर अछि, जखन कि दोसर पायदान पर लंबा छलांग लगा बिहार पहुंच गेल अछि। रिपोर्ट मे बताउल गेल अछि जे 2008-09 मे 16.59 फीसदी क विकास दर क संग बिहार क प्रदर्शन सबस नीक रहल अछि। संसद मे आइ पेश वित्त वर्ष 2010-11 क आर्थिक समीक्षा मे एहि तथ्य क अलावा गौर करबा योग्य गप इ रहल जे ओडिशा क प्रदर्शन सेहो उम्मीद स नीक रहल। वित्त वर्ष 2002-03 स 2008-09 तक 7 वर्ष क दौरान गरीबी निवारण, स्वास्थ्य, शिक्षा, ग्रामीण रोजगार गारंटी आओर स्वास्थ्य मिशन क क्षेत्र मे भेल काज क आधार पर विभिन्न राज्य मे आर्थिक सामाजिक विकास क स्थिति क आकलन कैल गेल अछि।
रिपोर्ट मे कहल गेल अछि जे एहि 7 वित्त वर्ष मे गुजरात क बाद आश्चर्यजनक रूप स बिहार क स्थान अछि। तेसर नंबर पर ओडिशा सेहो चौंका रहल अछि। सामाजिक आर्थिक विकास क मामला मे सबस खराब प्रदर्शन मध्य प्रदेश क रहल।
खराब प्रदर्शन क मामला मे पंजाब आ उत्तर प्रदेश क नंबर दू आ तीन अछि।


text:
एकटा बड पैघ गप्पी राजा छलाह आ हुनकर दरबारियो सब लगभग सबटा तेहने वीर गप्पी सब छल। राजा केँ जखन राजकाज सँ फूर्सत भे जाएत छलन्हि तखन अपन गप्पी दरबारिया सब संग बैसिकय गप्प छाँटय लागथि। आब गप्पी राजा आ गप्पी दरबारी… खूब तूकबन्दी चलैत छलैक। तरह-तरह केर गप्प-सरक्का!! अन्त मे राजा जीतबाक लेल महाझूठ सब सेहो बाजि दैथ आर एकटा विशेष दरबारिया ‘रफ्फू’ नाम सँ रखैथ जे हुनकर केहनो झूठ केँ रफ्फू कय केँ अन्य दरबारी गप्पी सबहक सामने सत्य प्रमाणित कय दैत छल।
एक विशेष दिन राजा किछु विशेषे गप्प दैत कहलखिन, “ओह! कि कही! एक बेर जंगल मे शिकार पर एकटा बाघ भेटल। कनेक दूरे सऽ सार केँ तेहेन बाण मारल जे एक्के बाण मे माथ आ पय्र दुनू बिंध देलियैक।”
सब दरबारिया गप्पी सब हल्ला करय लागल। “सरकार! ई कोना हेतैक?”
पहिने तऽ राजा सरकार अपनहि सँ तथानाम तर्क दैत रहला, परन्तु दरबारियो सब हुनकर सब गप केँ कटैत रहलनि। अन्त मे खौंझाकय राजा आवाज देलनि, “रफ्फू!”
रफ्फू इशारा पबिते अपन कार्य करैत कहलखिन, “एह! कि बात करैत छी अहाँ सब? जाहि समय राजा बाण चलेला ताहि समय बाघ अपन माथ कुरिया रहल छल। ठीक ओहि समय ओ बाण ओकर माथ आ पय्र दुनू केँ बिंध देलक।”
सब दरबारिया ई सुनिते कोनो तर्क सँ ओहि बात केँ नहि काटि सकल। सब कियो सहमति मे मूरी डोलबैत बाजल जे “ई संभव अछि। सरकारक तीरंदाजीक जबाब नहि!”
आब राजा कनेक जोश मे आबि कहलनखिन, “यौऽ ओतबा कि भेल! आब सुनू!! दोसर बेर एकटा बाघ अभरल, ओ देख लेलक जे फल्लाँ राजा शिकार पर आयल छथि। जरुर ई वैह बाघ जेकाँ हमरो मारि देता से सोचिते ओ ५०-१०० गो गाछक ओट मे नुका गेल। मुदा! फेर हम बाण समधानि कय तरकस पर चढा तेना लंभा खींचिकय मारल जे ओहि गाछ सब केँ बिंधैत बाघ केँ मारि खसा देलक।”
दरबारी गप्पी सब ठहाकय हँसय लगलाह। “हौ बाप हौ! सरकार ५०-१०० गो गाछ केँ बिंधैत … हाहाहा…. एहेन कोन बाण छल?” राजा फेरो अपन बचाव मे तर्क सब देलनि। मुदा दरबारिया गप्पी, अपने माहिर! कियो बात सुनबा लेल तैयार नहि। राजा फेर बाध्य भऽ आवाज लगौलनि, “रफ्फू!”
रफ्फू फेर बजलाह, “ऐँ यौ! अहाँ सब एना अतिश्योक्ति मे कियैक डूबि जाएत छी? सरकार कोन बेजा बात कहलनि? सरकारक बाण मे एतबो तागति नहि जे ५०-१०० गो केरा गाछ केँ बिंधैत बाघ केँ मारि सकत?”
दरबारी गप्पी सब रफ्फूक इशारा बुझि हँसैत बाजय लगलाह… हाहाहा! सरकार से पहिने कहितियैक न जे केराक गाछक ओट मे ओ बाघ नुका गेल छल। राजा कहलखिन, “गाछ तऽ गाछे होएत छैक, केराक हो आ कि पिपर-बरगद!”
लगले हाथ राजा फेर कहलखिन, “हौ! महानुभाव लोकनि! तेसर बेर जे बाघ अभरल ओ केना मरल से सुनय जाउ।”
दरबारियो सब उत्सुकतावश पूछलक, “कोना?” ताहि पर राजा बजलाह, “तेसर बाघ बुझू जे बड छकबयवला छल। कतेक बेर बाण मारलाक बादो जखन वश मे नहि आयल तखन खेहारैत-खेहारैत ओकरा एकटा सरपट मैदान मे लऽ गेलहुँ। मुदा ओत्तहु एकटा मोटका बरक गाछ छल। ओ बाघ बरक गाछक चारूकात परिक्रमा करय लागल। कय गो बाण हमर खालिये गेल। अन्त मे एहेन बाण धनुष नचाकय मारल जे ओहि घुमघुमौआ बाघे जेकाँ घूमय लागल, जाबत धरि बाघ घूमैत रहल ताबत धरि हमर बाण घूमैत रहल। जखन बाघ थाकिकय रुकल तखन हमर बाण सेहो ओहि रुकल-थाकल बाघ केर पछुऐते मे भेंसा गेल आर बाघ मारल गेल।” राजा बाजैत-बाजैत हाँफय लागल छलाह मानू जेना अपने सेहो ओहि बाणहि संग घूमि रहल होएथ। दरबारी सब जोरदार ठहक्का मारिकय हँसय लागल। “सरकार, गप्पोक एकटा सीमा होएत छैक! ई तऽ अपने से गप कहि देलियैक जे कोनो जनम मे सच नहि भऽ सकैत अछि।” पूर्ववत् राजा अपने सँ हुनका लोकनि केँ बुझेबाक असफल प्रयास कएलनि, मुदा परिणाम पहिने जेकाँ बेअसर भेल। ताहि पर राजा तमसाकय आवाज लगौलनि, “रफ्फू!”
रफ्फू बाजल, “ईह! कपार रफ्फू!! आब कि रफ्फू! भूर सँ भोकाँर कय केँ राखि देलियैक आ आब रफ्फू?”
खिस्सा खत्तम, पैसा हजम!!
हरिः हरः!!


text:
— उग्रनाथ झा।
मिथिला सदा सँ धर्म , कर्म आ साधना के भूमि रहल अछि । एक सऽ एक वेद वेदान्त , आध्यात्म के साधक रहलाह अछि ।जाहि माटि पर आदिशाक्ति मां पराम्बा अवतरित छथि, श्री नारायण दुलहा रूप धारण केलथि , त श्री शंभु चाकरि बनि भांग , बेलपात लोढ़ने छथि । ताहि धरती पर धार्मिक आ आध्यात्मिक मूल सँ मैथिल पाछु हटता संभव प्रतित नहि होएछ।
हमरा लोकनि जाहि सनातन धर्म के उपासक छि ओ 33 कोटि देवी देवता आ प्रकृति के पूजन मे आस्थाक निवास अछि। एहि क्रम मिथिला में चन्द्र पूजन के विधान छैक । जेकर पाछा शाश्त्रीय मत छैक जे श्री कृष्ण के मिथ्याक कलंक लगानाय आ चन्द्रमा के श्रापित भेनाय। एहि संबंधमे दू तरहक कथा प्रचलित अछि ।पहिल त ई जे प्रथम पूज्य गौड़ी सुत शिव दुलारा के श्री गजानन महाराज के देख अचानक चन्द्रमा के हंसी लागि गेलैन । हंसैत चन्द्रमा के गजानन महराज कुपित भऽ श्राप दय दैत छथिन्ह जे अहाँ केँ हमरा स्वरुप देख हँसी लागल जे अहाँ के रूपवती होएवाक घमंड थिक तऽ जाउ आई सँ अहाँ सुन्दरता के कारण अछि प्रकाश जे विलुप्त भय जाएत ,कियो अहांक दर्शन नहि करत ऽ।एहि शाप सँ मुक्ति हेतु चन्द्रमा के बहुत अनुनय विनय केलाह पर देवतागण द्वारा एकर मुक्ति स्वयं के गणेश के पूजन क प्रसन्न करबाक उपाय बतोलन्हि । तत्पश्चात चंद्रमा गणेश के प्रसन्न केलीह गणेश जी आशिर्वाद देलखिन जे जाउ अहाँ प्रकाश वापस आएत मुदा जहिना धिरे धिरे प्रकाश आएत महिना एक दिन पूर्ण प्रकाश पाएब तत्पश्चात पुनः धिरे धिरे प्रकाश विलुप्त होएत पुनः मास में एक दिन पुर्ण प्रकाश हिन रहब । आजूका दिन जे बिन हमरा अहाँ दूनू के पूजन केने चन्द्र दर्शन करता हुनका मिथ्या के कलंक लगतन्हि ।जाहि दीन चन्द्रमा के श्राप मुक्त कयल गेल छल ओहि भादव शुक्ल चतुर्थी छल । ओहि दिन सँ चौठी चानक पूजा के परंपरा चलल । ताहि हेतु श्रीगणेश पूजन , गौड़ीपूजन संग रोहिणी सहित भाद्र शुक्ल चतुर्थी चन्द्र पूजन के परंपरा चलल । पूजनोपरांत मैथिल परिवार बाले बच्चे नैवेद्य स्वरुप विभिन्न पकवान यथा खिर पूड़ी, टिकरी , पुरूकिया, दहि भरल छाछि ,केरा,मधूर, यथासाध्य डाली पर उत्सर्ग के हाथ में लय चन्द्र दर्शन करैत अछि।
एहि पूजन में महिला व्रती के द्वारा सायंकाल में पूजा कयल जाएत अछि । परंपरा अनुसार पूजा काल में घरमे उपस्थित पुरूष क संख्या के अनुसार खीर पुड़ी अलग अलग ढ़ेरी लागाओल जाएत छैक जे मरर के नाम सँ जानल जाएत छै जेकरा पूजनोपरांत पुरुषही द्वारा भंगबाक विधान छै। शास्त्रीय व्याख्यानुसार कहल जाईत छैक जे एक बेर भगवान श्री कृष्ण जी सेहो मिथ्याक कलंक के भागी बनल छलाह, भेल एहन जे संत्राजीत नामक एकटा यदुवंशी जे सुर्यक अनन्य भक्ति सँ स्यमंतक नामक मणि प्राप्त केलाह जे दिव्य मणि प्रतिदिन स्वर्ण प्रदान करै छल। ओहि मणि के प्रभाव सँ ओहि क्षेत्र रोग , चोरि , पाप, अग्नि , अकाल, सुखाड़, दहाड़ नहि होएत छल । भेल एहन जे संत्राजीत एक दिन राजा उग्रसेन के दरबार में गेल श्री कृष्ण दरवार में उपस्थित छलाह । श्री कृष्ण के पारखी नजरि मणि के चिन्ह गेल ओ सोचलनि जे य़दि ई मणि राजा उग्रसेन के दरबार में रहतै त कतेक निक होईत । श्री कृष्ण के एहि सोच के बारे में भनकी संत्राजित के लागि गेल ओ एहि मणि के अपन भाई प्रसेन के दऽ देवकी। एक दिन प्रसेन किछु काज सँ जंगल गेल त ओतय सामना सिंह सँ भय गेल । सिंह प्रसेन के मारि देलक । ओ स्यमंतक मणि सिंह ल लेलक। जहन जंगल में सिंह के सामना जाम्बबान सँ भेल त स्यमंतक मणि देख जाम्बबान सिंह के मारि प्राप्त केलाह । ओ ओहि मणि के आनि अपन पुत्रि जाम्बवति के देल। एमहर संत्राजित प्रसेन के मारि स्यमंतक मणि छिनबाक आरोप कृष्ण पर लगादेलक ।श्रीकृष्ण अपना पर लागल ई मिथ्या कलंक के मेटेबा लेल फिरिशान सुत्र ताकय लगलाह । भजियाबैत भजियाबैत जखन जंगल में जाम्बवान के खोलि (गुफा) में प्रवेश केलाह त मणि देख खुब क्रोधित भेलाह ।ओकर मांग केलन्हि त जाम्बवान युद्ध ठानि देल ।लगातार 21 दिन तक युद्धोपरांत जाम्बवान के अनुभव भेल जे इ साधारण मानव नहि तहन योगबल सऽ ज्ञान भेल जे त्रेता युगीन हमर स्वामी श्रीराम छलाह जे वर्तमान में श्री कृष्ण छथि। तखन खुशी खुशी श्री कृष्ण के स्यमंतक मणि फिरौलन्हि आ विशेष अनुनय पर श्री कृष्ण जाम्बवान के पुत्री जाम्बवती सँ विवाह केलाह । तदोपरांत स्यमंतक मणि संत्राजित के फिरौलन्हि ।एहि सत्यता के जानि संत्राजित अति प्रसन्न भेलाह आ अपन पुत्री सत्यभामा सँ श्री कृष्ण के विवाह कय देलाह।ताहि हेतु चन्द्रदर्शन डाली हाथ में लय एहि घटना के रेखांकित करैत मंत्र पढल जाए छैक
सिंह: प्रसेन मण्वधीत्सिहो जाम्बवता हत:।
सुकुमार मां रोदीस्तवह्येष: स्यमंतक: ।।
दिव्य शंख तुषाराभं क्षीरोदार्णव संभवम् ।
नमामि शशिनं भक्त्या शंभोर्मुकुट भूषणम ।
एहि मंत्रे प्रार्थना करैत दर्शन क पूजा के पूर्णाहुति कयल जाएत छैक ।
एहि शास्त्र सम्मत पूजा आ लोकाचार सँ पता चलैत छैक जे मिथिला के धार्मिक आ आध्यात्मिक परंपरा कतेक सुदृढ़ छल। पुर्वज कतेको अग्रसोचि आ धर्मज्ञ छलाह जे पाबनि तिहार के लोकाचार सँ जोड़ि देने छलाह ताकी आबय बला संतति धर्म विमुख नहि हो । एकटा उत्सव के रूप में मनाबैति अनादि काल तक धर्म धारण केने रहय । आई हमरा लोकनि कतबो आधुनिक भ गेलौ मुदा वास में होए वा प्रवास में मुदा एहि तरहक जे पाबनि निश्चित रूपे करैत छि । घर घर में उमंग सँ मनाओल जाएत छैक । जौ बूजूर्ग आस्था सँ करैथ छथि,त बच्चा निकनिकूत पकवान लोभे , आस्थाक जड़िसँ जुड़ल रहबाक प्रेरणा त बनल रहैत छैक।
ताहि लेल कहवी छै-
उगह चान की लपकह पुआ


text:
विचार
– पवन कुमार झा ‘अग्निवाण’
बुरबक बेटा टक्के काबिल
मैथिल आ मिथिला के अवनति में सामूहिक सोच के विपरीत व्यक्तिगत सोच के अधिक प्रभाव छै. संभव छै हम गलत छी लेकिन हमर अपन अनुभव अछि जे मिथिला में जे कोनो तरीका स पाई कमा ललक तकरे टा पूछ छै आ एयेह समाज के पतनशील बना रहल छै.
ईमानदारी स नौकरी-चाकरी क क आहां नाम नै कमा सकै छि कियैक त वेतन अनुरूपे परिवारक स्तर बनैत छै जाहिमें दिखावा, आडंबर, छिछोरापन, दंभ देखेनाई मुश्किल छै. समाज में रुतबा देखाबक लेल अतिरिक्त पाई चाही जे बिना गलत कार्य के प्राप्त केनाई बड्ड कठिन.
सर्वप्रतिष्ठित क्षेत्र जेना आईएएस, आईपीएस, बैंक, सरकारी उपक्रम के उच्च पद आदि के छोडिक मैथिल जेहि क्षेत्र में गेल( कोलकाता में ड्राईवर, दरबान, रसोइया, पंडिताई, मास्टर) ओहिमें अपन जगह टा बनाक रखलक. एक समय शिक्षा क्षेत्र में कोलकाता में मैथिल शिक्षक के प्रधानता छलै. प्राथमिक स उच्च स्तर तक एक स एक स्वनामधन्य शिक्षक छलाह. समय के साथ ओ सब अवकाश लेलनि लेकिन अपना जगह पर दोसर मैथिल के नै आब देलखिन. आई कोलकाताक शिक्षा क्षेत्र स मैथिल समाप्तप्राय छथि.
अहिना ड्राईवरी में झूठ, फसाद क क मैथिल अपन सम्मान हरौलथि. दरबानी में चोरिक आदत स सम्मान गेल आ रसोइया सब व्यभिचार के चलते रसोई स बाहर होइत गेला. एखन पंडिताई किछु बांचल छै लेकिन ओहुमें उड़िया आ उत्तर प्रदेश के पंडित सब सेंध मारि रहल छै.
कोलकाता स इतर जत मैथिल छथि सबहक हाल एक्के रंग. कियो ककरो नै. टका दियौ त बाबू-भैया नै त नाचू ता-ता-थैया
हमरा जानकारी में बहुतो मैथिल छलाह जे यदि चाहितैथ त बहुतो नवतुरिया मैथिल के सम्मानजनक काज भेटितई लेकिन हमरा आगू बढ़त के? ई संकीर्णता मैथिल आ मिथिला के खा गेल.
मिथिला में सामाजिक कुसंस्कार, नव नव आडंबर, व्यभिचार, अत्याचार आ आधुनिकताक नाम पर जघन्य अश्लील नवचार शहरी मैथिल द्वारा संक्रमित रोग अछि जकर उद्देश्य एकेटा- अपन धौस जमेनाई.
फेसबुक, ट्विटर आ अन्य सोशल मीडिया में मैथिल आ मिथिला के हुंकार भर वला सब बोलबहादुर सबके पूछियौन जे ओ कतेक मैथिल के जीविका के उपाय देलखिन त सब गबदी मारि देता. झूठ-साच बाजिक अपन आय बढेनाई एकमात्र लक्ष्य त मिथिला के उन्नति कि ख़ाक हेतई ?
पहिने सामूहिक विकास के मानसिकता बनाऊ, जाति-धर्म स ऊपर उठि संपूर्ण मिथिला के सामग्रिक विकास के लेल सब एकजुट भ आगे बढ़ू. एहेन संस्था बनाऊ जे मिथिला आ मैथिल के संकट में सदैव ठाढ़ रहै. लोकक आस्था अर्जन करू तखन राज्य आ साम्राज्य के सोच पर काज करू. एखन पेट में दाना अछिए ने आ डींग हांकब करोड़ के त के मोजर देत?
भने खराब लागत लेकिन हम अहिना कहब.
उपरोक्त विचार पर प्रवीण नारायण चौधरीक प्रतिक्रिया
चिन्तनशील पोस्ट, एज युजुअल (पूर्ववत्) – पंडित गुमनाम फरिश्ता जी! अहाँक झुकाव मैथिली-मिथिला दिश ‘जानकीप्रभाव’ समान देखि रहलहुँ अछि। कनी देरी सँ सही, लेकिन अहाँ मैथिली आ मिथिला पर निरन्तर लिखि रहल छी। २०११-१२ मे जँ मानि लेने रहितियैक त परिवर्तनक दौड़ संग यथार्थ प्रगतिक प्रतिवेदन सेहो बना सकैत रही। खैर… देर आये, दुरुस्त आये। एखनहुँ अपन प्रकृति अनुरूप ओतबे बात (निराशजनक पक्ष आ नकारात्मक अवस्था) टा अहाँ पकैड़ रहल छी – जखन कि एकटा आलोचना आ समीक्षा कयनिहार लेखक केँ चाही जे ओ परिवर्तनक सब दिशा मे नजरि घुमाबय।


text:
पटना । लंबा अंतराल क बाद निजी क्षेत्र क पैघ कंपनी बिहार मे उद्योग लगेबा लेल लौट रहल अछि। एहि स खुश राज्य सरकार आब मोट निवेश क बाट ताकिरहल अछि। राज्य सरकार क कहब अछि जे एकरा लेल कंपनी क हर मुमकिन मदद कैल जा रहल अछि। बिहार औद्योगिकी भूमि विकास प्रधिकरण (बियाडा) क प्रबंध निदेशक अंशुलि आर्या कहलथि, हमरा आब औद्योगिक घराना स काफी प्रस्ताव भेट रहल अछि।
उद्योग विभाग क प्रधान सचिव आ औद्यगिक विकास आयुक्त रामेश्वर सिंह कहला जे, हम जे योजना बनेने छी, ओ कईटा राज्य स काफी बेहतर अछि। हम वैट मे 80 फीसदी क प्रतिपूर्ति दैत छी। असगर एहि मद मे बीतल साल 22 करोड़ क भुगतान भेल। एहि साल सेहो हम करीब 45 करोड़ क भुगतान करब। एहि लेल कंपनी हमारा दिस आबि रहल अछि। हालांकि, आब राज्य कए मोट निवेश क इंतजार अछि। राज्य निवेश प्रोत्साहन बोर्ड (एसआईपीबी) क दिस स एखन धरि कुल मिलाकए 30,475 करोड़ टकाक निवेश कए स्वीकृति भेट चुकल अछि, मुदा राज्य मे निवेश सिर्फ 317 करोड़ रुपये क भेल अछि।
एहि संबंध मे सिंह कहैत छथि, हां, जेतबा लोक निवेश क इच्छा जतेलाह, ओतबा एलाह नहि। हालांकि, निवेश क प्रक्रिया मे बीतल साल स तेजी आइल अछि। दरअसल, शुरुआत मे प्रक्रियात्मक दिक्कत छल।
ओ कहला, एखन एसआईपीबी क सहमति हासिल करि चुकल 43 इकाइ उत्पादन चालू करि देलक अछि। एहि स राज्य मे कुल मिलाकए 43 करोड़ क निवेश आयल अछि। ओतहि, 77 इकाइ अगिला 3 स 6 महीना क भीतर उत्पादन चालू करि देत, जाहि स सूबा मे 540 करोड़ क निवेश आउत।


text:
बिहार मे हवाई सेवा पर इसमाद शुरू स नजरि रखने अछि। 2009 मे सबस पहिने इसमाद इ समाद देने छल जे स्प्रीट एयर दरभंगा आ पूर्णिया स सेवा शुरू करत। दरभंगा स त सेवा शुरू भेलाक संगहि बंद भ गेल आ पूर्णिया स चालू अछि। पिछला दू मास पूर्व भागलपुर स सेवा शुरू करबाक समाद भेटल आ कहल गेल जे स्काईफिशर 15 मई स इ सेवा शुरू करत। बिहार मे हवाई सेवा शुरू करबा मे भ रहल देरी पर इसमाद लेल कंपनीक महाप्रबंधक से विस्तार स गप केलथि अछि पत्रकार सुनील कुमार झा। प्रस्तुत अछि इसमाद लेल विशाल कश्यप स भेल खास गप-शप अंश। – समदिया
प्र. भागलपुर 15 मई स हवा मे सफर करबा लेल तैयार अछि, अहां तैया छी।
विशाल कश्यप : जी, तैयार त हमहुं सब छी, मुदा बिहार सरकार स एकटा महत्वपूर्ण कागज नहि भेटल अछि ताहि कारण स उड़ान मे विलम्ब भ रहल अछि। 15 मई स त नहि मुदा उम्मीद कैल जा सकैत अछि जे अगिला मास क पहिल वा दोसर सप्ताह स इ सेवा शुरू भ जाएत।
प्र. आखिर कोन एहन कागज अछि जे सेवा कए शुरू करबा मे बाधक बनल अछि।
विशाल कश्यप : कागज स्टेट हैंगर क उपयोग संबंधी अनुमति क अछि। पटना एअरपोर्ट पर जगह नहि भेटि रहल अछि, संगहि हैंगर क दिक्कत सेहो अछि। 9 मई कए हमरा सबकए चिट्ठी भेटि गेल छल जे हम सब एयर ओपरेशन क सकैत छी, मुदा अखन धरि हैंगर संबंधी चिट्ठी भेटल नहि अछि।
प्र. हवाई सेवा परिचालनक डेडलाइन कहिया धरि रखने छी
विशाल कश्यप : अखन धरि कोनो आधिकारिक घोषणा त नहि कैल गेल अछि, मुदा एहि मासक अंत बा जून क दोसर सप्ताह तक इ सेवा शुरू भ सकैत अछि।
प्र. मतलब हम सब तय मानि जे अगिला मास सेवा शुरू भ जाएत।
विशाल कश्यप : इ सब किछु बिहार सरकार आ एअरपोर्ट आॅथिरिटी पर निर्भर अछि, जेहन सहयोग हमरा सबहक हुनका सब स भेटत ओहिने सहयोग हम यात्री क देब। बिहार स विमान सेवा शुरू करब हमर व्यक्तिगत सपना अछि आ इ जल्द साकार होए बला अछि।
प्र. भागलपुर क अलावा कोनो नव शहर स सेवा शुरू करबाक योजना अछि बा नहि।
विशाल कश्यप : एखन हम सब पटना, गया आ भागलपुर स सेवा शुरू क रह छी आ एहि शहर पर ध्यान केंद्रीत क रखने छी। एहि ठाम स नीक रिेस्पोंस भेटि रहल अछि। हवाई परिचालन शुरू भेला क छह मासक बाद हम आन शहर क बारे मे सोचब। अखन त खाली पटना, गया आ भागलपुर मोन मे अछि।
प्र. भागलपुर एयरपोर्ट क मरम्मत पूरा नहि भ सकल अछि, अखन धरि एहि एअरपोर्ट क एनओसी नहि भेटल अछि। सेवा मे देरीक इ कारण सेहो अछि की।
विशाल कश्यप : कहल जा सकैत अछि। भागलपुर एअरपोर्ट पर किछु काज बांकी अछि चाहरदीवारी क अनुमोदन सेहो भेट गेल छल आ जल्द एकर निर्माण शुरू भ जाएत। स्ट्रिप आ बाउंड्रीक काज एक बेर पूर्ण भ जाए तखन एनओसी सेहो भेट जाएत।
प्र. अहां सब कोन प्रकारक सेवा शुरू क रहल छी।
विशाल कश्यप : हमरा सब कए त नॉन शिड्यूल क लाइसेंस भेटल अछि, मुदा हम सब एकरा नियमित रूप स भोर आ साँझ शुरू करबाक तैयारी मे छी। राति मे सेहो कार्गो सेवा पर विचार भ रहल अछि। एकर अलावा इमरजेंसी मे कियो विमान किराया पर लेत त हुनका सेहो उपलब्ध भ जाएत।
प्र. किराया सब तय भ गेल।
विशाल कश्यप : नहि यउ, अखन कोनो फाइनल फैसला त नहि भेल अछि मुदा तखनो भागलपुर स पटना क किराया 2 स 3 हजार तक रहत, वाराणसी स गया 4 हजार तक रहत, आ वाराणसी स पटना साढ़े तीन हजार तक रहत।
प्र. गप करबा लेल धन्यवाद।
विशाल कश्यप : अहूं कए धन्यवाद।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मधुलता मिश्रा
नई दिल्ली । बिहार क क्रिकेट प्रेमी आओर खिलाड़ी सभक लेल एक टा खुशखबरी अहि । सुप्रीम कोर्ट बीसीसीआई कए निर्देश देलक जे ओ बिहार क्रिकेट एसोसिएशन कए रणजी आओर आन मैच खेलबाक सहमति दिए । कोर्टक कहनाइ अहि जे, ई अंतरिम आदेश क्रिकेट क भलाई लेल जरूरी छल ।
सुप्रीम कोर्ट क मुख्य न्यायाधीश दीपक मिश्रा कहलथि जे बिहार 70 क दशक से क्रिकेट खेलि रहल अहि । पहिने खेल आरंभ हेबाक चाही बाद मे विवाद निपटायल जाएत । कोर्ट साफ-साफ कहलक जे ई अंतरिम आदेश दाखिल याचिका पर नहि ,बल्कि क्रिकेट क भविष्य लेल देल गेल अछि ।
17 साल पहिने बिहार अओर झारखंड क बटवारा क बाद बिहार मे क्रिकेट बंद अछि । बीसीसीआई झारखंड मे इंफ्रांस्ट्रकचर क देखैत खेलबाक सहमति देने छल आओर बिहार पर रोक लगौने छल ।
बीसीसीआई दिस से बिहार क्रिकेट संघ पर पाबंदी क कारण क्रिकेट संघक विवाद सेहो रहल अहि । लालू यादव आओर कीर्ति आजाद क नेतृत्व मे क्रिकेट एसोसिएशन ऑफ बिहार क आपसी विवादक चलते मामला कोर्ट मे चलि गेल छल ।
एखन धरि बिहारक बच्चा सब झारखंड एसोसियशने से क्रिकेट खेलैत छलाह । सुप्रीमकोर्ट क फैसला क बाद आब बिहार क्रिकेट टीम रणजी, देवधर आओर दिलीप ट्रॉफी सेहो खेलि सकताह ।
एम्हर ,बिहार क पूर्व डिप्टी सीएम आओर पूर्व खिलाड़ी तेजस्वी यादब सुप्रीम कोर्ट क एहि फैसला पर खुशी जाहिर केलथि ।


text:
हिंदी दिवस : हर हिंदुस्तानी के आवाज हिंदी..
मुदा बदलैत परिवेश मे जतय आय लोग के लेल वक्त नय अछि ओतय आय लोग सव भाषा के खिचड़ी कऽ देलक अछि। अंहा अपन आस-पासक लोगक बात पर गौर करव तऽ अंहा पैव जे आय शायदे ही कुनो एहन पुरूष औऱ महिला हैत जे कि शुद्ध भाषा के प्रयोग करैत होयत..जेना कि हिंदी बाजैत समय अंग्रेजी के प्रयोग, मैथिलि बाजैत हिंदी आ इंग्लिश शब्दक प्रयोग।
आय तऽ लोग महिलाओं सँ बात करैत कहैत अछि. आप खा रहे हो..या फेर बड़े सँ बात करैत समयो तू-तड़ाके क प्रयोग करैत अछि जेना कि तू खा ले, आप निकलो वगैरह..वगैरह।
दोसर अहम बात जे आय-काइल हर जगह अछि ओ अछि अंग्रेजी के बोलबाला। भौतिकतावादी युग मे स्टेटस मेंटेन करय के चक्कर मे हम विदेशी भाषा के तऽ तेजी सँ अपना रहल छि कियाकि इ बेहद जरूरी अछि, मुदा अपन पहचान ऑउर अपन मातृभाषा के बिसरैत जा रहल छि।
आय अगर मिथिलांचल दंपति दिल्ली, पुणे ऑउर बैंगलोर मे रहैत अछि तऽ हुनका बच्चा के मैथिलि नय आवैत अछि कियाकि ओ अपन बच्चा के कखनो मैथिलि बाजनय सिखेवे नय केलक, अगर बच्चा कखनो काल नकल करैतो अछि तऽ डांट-फटकार परैत अछि कियाकि हुनका लागैत यऽ जे कि हमर बच्चा मातृभाषा सीखे कs की करत ओकरा अंग्रेजी एवा चाहि कियाकि इहे सँ ओ स्मार्ट कहलैत जहनकि अपन क्षेत्रीय भाषा बाइज के पिछडल लागत।
इ सवटा लोगक ग्रसित मानसिकता कऽ सबूत अछि जेकर कारणे आय हमार क्षेत्रीय भाषा के ओ बढ़ावा नय मिलैत अछ जे कि अंग्रेजी कs मिल रहल अछ। हम देशक आन-बान ऑउर शानक बरकरार राखय के लेल कसम तऽ खाइत छि मुदा की मातृभाषा के अनदेखा कऽ के हम वाकई मऽ अपन सप्पत निभा रहल छि।


text:
आलेख
जातियताक आधार पर आरक्षण कतेक हद तक उचित ??
आय पुरे देश मेँ एकटा गंभीर बीमारीक जगह लय लेलक आरक्षण। धीरे-धीरे और पसरले जा रहल अछि आ नैय जैन कौल्हका तारीख मे कोन गति होयत जातियताक आधार पर भेट रहल बीमारी ‘आरक्षणक’। एकटा समय छल जाहि दिन जातियताक आधार पर एकरा भेटनाय उचित छल मुदा ओहि समयक फैदा उठाबैत किछु कास्ट एखनो जस-क-तस अछि कारण ओकरा एहि सँ बेस फैदा छैक। आजुक परिवेश किछु ओहि समयक अपेक्षाकृत उल्टा भऽ रहल अछि आ हरेक विभाग मेँ एसटी/एससी आ ओबीसी केर बेसी सीट भेटला सँ ओहो मे कम मार्क्स बेसीस पर, शायद जेनरल कैटेगरीक कास्टक लेल बेसी चिंताक विषय बनि चुकल अछि।
ओना हमरा बुझने शिक्षाक आरक्षण सँ नहि जोडक चाही कारण आजुक समय प्रतियोगिताक समय छैक आ सबकेर समान अधिकार छैक ओहि प्रतियोगिता मेँ बसिबाक आ संगे एके मार्क्स बेसीस पर क्वालिफाई करबाक। तैं केकरो 44 मार्क्स पर क्वालिफाई आ केकरो ओहि परीक्षा पास करबाक लेल 104 मार्क्स केर जरुरत, कहु एहि सँ बेसी कतेक भ्रष्टाचार हेतैक।
आ दोसर गप जे एस्कालरसीप सेहो जातियताक आधार पर भेटि रहल अछि जे कि इहो हृदयविदारक अछि। आजुक समय मे कतेको एहेन कास्टक बच्चा अछि जेकरा पढिक लेल पैसा नहि छैक मुदा सरकारक नजैर मे आ वर्त्तमान आरक्षणक आधार पर ओ कोटा नहि भेटला सँ ओ बच्चा शिक्षाक सँ कोसो-कोस दुर रहि जाइत अछि….कहु इ कोन आरक्षण भेलैक???
हमरा बुझने सरकारक एहि योजना/आरक्षण पद्धति सँ बेसी मिसयुटीलाइज भअ रहल अछि, जेकरे पास पैसा छैक ओकरे सरकार दय रहल अछि।
आरक्षण मूलत: गरीबीक आधार पर होयक चाही, जे बच्चा पैसाक अभाव मे स्कुलक मुह नहि देखैत अछि एहेन तरहक बच्चा सबकेँ एहि योजनाक अंतर्गत लाभ देबाक चाही। ओना सरकारक नजैर बहुत सरकारी स्कुल-कोचिंग छैक मुदा कतेक मे शिक्षाक व्यवस्था टु-टाइट रहैत छैक आ कतेक टिचर वेल एजुकेटेड छैक जे बच्चाकेँ सही शिक्षा प्रदान करैयऽ। आब बात रहलैक प्राइवेट स्कुलक मुदा एहि मे पैसा चाही। बिना पैसाक एडमिशन संभव नहि छैक। तैं आब कि एहिना रहैय देबैक आ एहिना जातियताक आधार पर अारक्षण भेटैत रहैय।


text:
— प्रियम्बदा कुमारी।
पुनर्विवाहक औचित्य
अप्पन सभहक पुरूष प्रधान समाज कुनु पुरूष के विदुर भेला पर या हुनक वैवाहिक सम्बन्ध विच्छेद भेला पर हुनका पुनरर्विवाहक अनुमति त दति अछि मुदा अखनो स्त्री के पुनर्विवाह लेल उदासीन अछि। देखल जा सकति अछि कि पुरूष के पुनर्विवाह लेल कतेको कुमारि, कम उम्र कन्या भेंट जायत अछि मुदा स्त्री के लेल पुनर्विवाह लेल बढ़िया प्रस्ताव खोजनाय कठिन अछि। हुनकर भाग्य के दोष द हुनका भरि जिंदगी एकाकी जीवन बीताब लेल मजबूर क देल जायत अछि।
पुनर्विवाह जतेक पुरूष लेल जरूरी अछि ओहि स् बेसी एकटा स्त्री लेल जरूरी अछि। आधुनिक काल में पुनर्विवाह के अतेक हेय दृष्टी स नहि देखल जाय छल जतेक आब देखल जायत अछि। पहिने स्त्री के विधवा भेला पर हुनक विवाह हुनकर दियर स करा देल जायत छल जहि स हुनक घर टूटय स बचि जायत छल, बाल- बच्चा के सेहो पिता सहित पूरा परिवार के प्रेम भेटति छल। मुदा आब पुनर्विवाह के प्रति समाज उदासीन भेल अछि खास क के ऊँच जाति ब्राहम्ण, राजपूत, भूमियार में। छोट जाति में एखनो पुनर्विवाह आम बात अछि। एक दिस एकर एक टा प्रमुख कारण दहेजक लोभ सेहो अछि। लोग के सोच इ रहति अछि विधवा के अप्पन पुत्र स ब्याह क के की भेटति, नव कन्या आनब त दान- दहेज सेहो भेटत। ओतहि एक दिस किछ लोग एकरा अभिशाप मानति अछि। हुनका हिसाबे विधवा भेनाय अमुक स्त्री के कर्मक फल अछि, भागक दोष अछि जे हुनक साथ भरि जिंदगी रहति अछि। तहि लेल कुनु परिवार विधवा के अप्पन घर नहि आन् चाहति छथि।
पुनर्विवाहक औचित्य:-
1. समाज में नैतिकता बढ़त :- एकाकी जीवन व्यतीत क रहल स्त्री आ पुरुष रति सुख लेल अनैतिक सम्बंध नहि बनेता।
2. विधवा स्त्री के मानसिक आ शारीरिक दंश नहि झेल परत। विधवा स्त्री जौं किनको स हँसि- बाजि लय छथि त हुनक चरित्र पर सवाल उठ लागय छन्हि। हुनका नहि अप्पन पसिन के खाय – पीब् के स्वतंत्रता भेटति अछि नहि पहिरय ओढ़य के।
3. बाल- बच्चा के उचित लालन- पालन :- कतेको बेर देखल जायत अछि माँ या पिता के एकाकी जीवनक प्भाव बाल – बच्चा के विकास पर परति अछि। बच्चा के उचित विकास, शिक्षा- दिक्षा में माँ आ बाप के अहम भूमिका होयत अछि।
4. वैशयावृति में कमी:- पुनर्विवाहक अभाव में कम उम्र के विधवा अथवा परित्यक्ता स्त्री जीवन व्यापन लेल वैश्यावृति के जाल में फंसि जायत अछि।
आधुनिक युग के शिक्षित लोग के पुनर्विवाह के समर्थन लेल आगू एबाक चाहि।
अहि क्रम में स्व. हरिवंश राय बच्चन के लिख कविता मोन परति अछि
” जो बसे हैं, वो उजरते हैं प्रकृति के जड़ नियम से।
पर किसी उजड़े हुए को फिर बसाना कब मना है।
है अंधेरी रात पर दिया जलाना कब मना है।।”
✍प्रियम्बदा कुमारी
बैंगलोर
स्वरचित एवं मौलिक


text:
टोरी लेन
टोरी लेन एक अमेरिकी फेटिश मोडेल, कामोत्तेजक नर्तकी, अश्लील चलचित्र अभिनेत्री तथा निर्देशक छी। सन् २००७ एडल्टकनमे हुनका शीर्ष बीस अश्लील अभिनेत्रीसभमे समावेश कएल गेल छल आओर ओ दुई बेर एभीएन अवार्ड सेहो जितने छल। हुनका सन् २०१७ मे एभीएन हल अफ फेममे सेहो समावेश कएल गेल छल।[१]
प्रारम्भिक जीवन आओर करियर[सम्पादन करी]
लेन कऽ जन्म सेङ्केटिडी, न्यूयोर्कमे भेल छल आओर ओ पोलिश आ इटालेली वंशक छी। ओ फोर्ट लडरडेल बीचतिर द एल्बो रूम नामक एकटा क्लबमे बारटेन्डरक रूपमे काम केनए छल। ओ एकटा सेक्स शप आ स्थानीय फ्लोरिडा स्ट्रिप क्लबमे स्ट्रिपरक रूपमे सेहो काम केनए अछि। पीटर नर्थद्वारा फ्लोरिडामे स्काउट करि लेलाक पश्चात लेन सन् २००४ मे पोर्नोग्राफिक चलचित्र उद्योगमे शुरुवात केनए छल[३]आओर फेरसँ ओ क्यालिफोर्नियाक लेल उडान भरने छल अनि तत्कालीन नयाँ एजेन्सी एलए डायरेक्ट मोडेलक साथ हस्ताक्षर सेहो केनए छल। ला डायरेक्ट मोडेल्सक साथ साइन करि लेलाक पश्चात, अश्लील चलचित्रमे लेन कऽ पहिल दृश्य सन् २००४ मे बेन इङ्ग्लिश आओर मार्कोक साथ छल। ओ ६०० सँ अधिक चलचित्रसभमे नजर आएल छल। मई २००७ मे, लेन अभिनय आ निर्देशन दुनुटा कऽ लेल सिन सिटीक साथ दुई वर्षक अनुबन्ध केनए छल। सन् २००६ मे, लेन प्लेबोय टिभी रियालिटी शो जेनाक अमेरिकन सेक्स स्टारक दोसर सीजनमे एक गोटे फाइनलिस्ट छल, मुद्दा ओ फाइनल राउन्डमे पुरस्कार हारि गेल छल।[४]हुनका सन् २०१७ मे एभीएन हल अफ फेममे समावेश कएल गेल छल।
व्यक्तिगत जीवन[सम्पादन करी]
लेन जेनिफर केचमक एक व्यक्तिगत साथी छी आओर ओ सन् २०१२ कऽ संस्करण "आइएम जेनी" मे फिचर भेल छल। केचम कहलैन जे लेन अपन बहिन, विस्तारित परिवार आ स्वयम् कऽ लेल प्रदान करि उद्योगमे कएल गेल धनक प्रयोग आ ओकरा व्यापारमे किछ जिम्मेवार केटीसभमे सँ एक कऽ रूपमे वर्णित केनए अछि।[५]फरवरी २०१५ मे, फ्लाइट क्रू कऽ सदस्यसभ आ अन्य यात्रीसभ उपर कथित रूपसँ हमला करवाक लेल लेन के डेल्टा एयरलाइन्सक उडानसँ गिरफ्तार कएल गेल छल। बादमे जाके ओ घटनासँ चोट पहुँचल्, ओ फ्लाइट अटेन्डेन्टउपर मुद्दा दर्ता केनए छल।[६][७]
पुरस्कार[सम्पादन करी]
एहो सभ देखु[सम्पादन करी]
आकृति:अमेरिकी अश्लिल चलचित्र अभिनेत्रीसभ
- ↑ १.० १.१ "Class of 2017: The AVN Hall of Fame's Newest Inductees", AVN, अन्तिम पहुँच जनवरी ५, २०१७।
- ↑ २.० २.१ "Tory Lane", Internet Adult Film Database, अन्तिम पहुँच जनवरी ५, २०१७।
- ↑ ३.० ३.१ Pete "Wetscrog" Warren; Steven St. Croix; Dale DaBone (सितम्बर २२, २००४), "Fresh Flesh: Tory Lane", AVN, मूलसँ जुलाई १, २००७-मे सङ्ग्रहित, अन्तिम पहुँच जुलाई २४, २००७।
- ↑ "Playboy TV – Jenna Jameson – American Sex Star" Archived October 13, 2005, at the Wayback Machine.[[]], Retrieved October 28, 2007
- ↑ Ketcham, Jennifer (2012). I Am Jennie. Simon and Schuster. प॰ 35. आइएसबिएन 978-1-451-644760.
- ↑ Dillon, Nancy; Chan, Melissa (फरबरी २०, २०१५), "Porn star Tory Lane arrested after attacking flight crew and cop aboard plane: officials", NY Daily News (New York), अन्तिम पहुँच जनवरी ५, २०१७।
- ↑ Ryan, Kennedy; Chambers, Rick (फरबरी १८, २०१५), "‘Belligerent’ Passenger on Delta Flight Detained After Allegedly Assaulting Crew, Passengers", Los Angeles: KTLA News, अन्तिम पहुँच जनवरी ५, २०१७।


text:
अमित आनन्द, पटना. जुलाई १३, २०१५. मैथिली जिन्दाबाद!!
काल्हि दिनांक 12 जुलाई केँ मैथिलि लेखक संघ पटना द्वारा यूथ कल्ब सभाकक्ष मे 8म स्थापना दिवस मनाओल गेल. दुइ सत्र मे आयोजित एहि आयोजन केर प्रथम सत्र मैथिलीक वरिष्ठ लेखक कवि कथाकार स्व. धूमकेतु केर कथा सहित्य पर केन्द्रित एकटा विमर्शक आयोजन कैल गेल, ओतहि दोसर सत्र मे कवि गोष्ठीक आयोजन कैल गेल छल।
एहि सत्र केर अध्यक्षता नरेन्द्र झा केलनि तथा मुख्य वक्ता श्याम दरिहरे धूमकेतु केर कथा मे वर्णित मिथिलाक सामाजिक सांस्कृतिक आर्थिक विषमता ओ विडम्बना आदि पर विस्तारपूर्वक चर्चा केलनि. तारानंद वियोगी साहित्य अकादमी सँ धूमकेतु पर प्रकाशित संक्षिप्त जीवनी पर बात रखलनि. मैथिलि केर वरिष्ठ कथाकार अशोक सेहो धूमकेतु केर मैथिली साहित्य मे योगदान पर मानवीय चिंतन केर बात केँ साहित्य प्रेमी लोकनिक बीच रखलनि. मैथिली कवि एवं पत्रकार सुकांत धूमकेतु केर साहित्य केँ मैथिलि साहित्यक अभिन्न अंग बतौलनि. धूमकेतु केर एकमात्र सुपुत्र एवं मैथिलीक युवा कवि अंशुमान सत्यकेतु अपन पिता सँ सम्बंधित दुर्लभ संस्मरण सब प्रस्तुत केलनि.


text:
कि भेलौ?
देखय छहक? हमरा पंडिजी कहइ यऽ?
आरौ तोरी के! पंडितक बेटा छिहीन आ पंडिजी कहि देलकौ तऽ कि भऽ गेलइ रौ?
नञ हौ! देखय नय छहक जे आइ-काल्हि पंडिजी भेने लालू खेहारैत छैक से?
चुप खच्चर! लालूक बापक दिन छैक जे तोरा किछ कहतौक? कतय ओ पटना मे आ तू मिथिला मे! चुप रह।
नञ हौ! देखय नय छहक जे लालूक एजेन्ट अपनो सब के गाम मे पसरल छैक से?
गामक लोक गामक हेतैक आ कि पटनिया लालू क संग देतैक?
एह! तहूँ एते पैघ भऽ क किछो नहि बुझय छहक जेना?
कि नहि बुझैत छियैक रौ?
देखलहक नय जे पहिने कहलकय ‘भूराबाल साफ करो’, तऽ अपनो गाम के लोक सब पंडिजी सब केँ देखकय नाक-मुंह टेढ करैत रहैक से? लालू के चढेने चैढ जाइ छय सब गोटे।
से जे रहितय तऽ फेर लालू हाइरे क मुंह देखितय? देखलें नहि जे कोना हारल छल?
एह! कि बात करय छह! आब तऽ ओहो जे एक गोट नेता रहय जे लालू के जबाब दैत छल – जातीयता के मुद्दा हँटा देने छल… जेकरा तूँ कहैत छलहक बिसपिपरी से सहिये मे बिसपिपरी बनिकय सब केँ बिन्ह लेलकह। आब तऽ नीतीश आ लालू संगे छह। आब के रोकतय लालू के?
नहि रौ! आब ओकर जंगलराजक बात सब लोक बुझि गेल अछि। नीतीश केर तऽ आरो हालत केहेन भेल से नहि देखलहीन जे लोक सब चप्पल-जुत्ता बरसाबैत छलैक। जे जनता के मान-सम्मान सँ धोखा करत ओकरा एक-न-एक दिन जाहे पड़त जहन्नुम मे।
से तूँ कहैत छहक। अपन गामक चारूकात जे पंडिजी केर अलावे लोक सब छैक ओ तऽ फेरो कहैत छैक जे अपन बेरादर के साथ रहब।
कथी के बेरादर रौ? कतय राजा भोज आ कतय गंगू तेली! ओकरा नेता मानिकय वोट देला से केकरा आइ २५ वर्ष मे कि भेट गेलैक से देखा? सबहक धियापुता तऽ परदेशे धेने छौक। केकरो खेत मे एतेक उपजो नहि छौक जे गामहि के अन्न आ पानि सऽ काज चलि जेतौक।
वोट बेर मे सब बात लोक बिसैर जाएत छैक हौ काका। गामक लोक मे सेहो फूट आबि जाएत छैक। आर घड़ी भले एकता भेटि जेतह, मुदा वोट अबिते गामक मैनजन सब अपन-अपन टोलबैयाक वोट बेच अबैत छैक। आ ओ मैनजन करय छय वोटक ठीकेदारी। ओकरा खूब पाइ आ दारू भेटय छय। बस, ओ अपन-अपन टोलक वोट बेचलक आ फेर जखन ओ दलालीवला पाइ खत्म भेल तखन गामहि मे लोक सब केँ टोपी पहिरेनाय चालू केलक। कहियो पंचायतक पाइ लूटलक, कहियो केकरो काज करेबाक भरोस दैत ओकरा सँ पाइ झिटलक… आ अहिना तऽ चलैत छय अय नेता मैनजन सबहक काज।
एहि बेर से सब नहि हेतैक। एहि बेर सब केँ बुद्धि आबि गेलैक जे एना अपन कीमती वोट जातिक नाम पर बेचब अपन बेटी बेचब समान होइ छय। तूँ चिन्ता नहि करे। पण्डिजी छँ तऽ पण्डिजी नाहैत कर्म करे। बाकी भगवान् छथिन, ओ देखथून।
हरि: हर:!!


text:
९ जुलाई २०२० । मैथिली जिन्दाबाद!!
मैथिली भोजपुरी अकादमी द्वारा मैथिली केर विभिन्न बोली केँ भाषाई दर्जा दैत फेसबुक पेज द्वारा लाइव प्रस्तुति दिएबाक सूचना मे पूर्वाञ्चल व बिहारक जनपदक बोली आदिक संज्ञा देबाक विन्दु पर काल्हि सामाजिक संजालक संग कोर्ट मे याचिका दायर करबाक स्थिति तक बनैत देखि अकादमीक उपाध्यक्ष अपन फेसबुक पेज सँ एकटा स्पष्टीकरण जारी करैत केवल मैथिली आ भोजपुरी भाषा लेल कार्य केँ निरन्तरता देबाक प्रतिबद्धता प्रकट कयलनि अछि। विवादक सम्बन्ध मे काल्हि मैथिली जिन्दाबाद पर लगातार समाचारक सम्प्रेषण सेहो कयल गेल छल। अखिल भारतीय मिथिला संघक अध्यक्ष विजय चन्द्र झाक बयान संग कानूनी संघर्षक इशारा व उपाध्यक्ष पाठक जीक आश्वासन सम्बन्धी समाचार सेहो मैथिली जिन्दाबाद मे काल्हिये प्रकाशित भेल रहय। एवम् प्रकारेन काल्हि ८ जुलाई संध्याकाल करीब ५ बजे श्री पाठक द्वारा ई स्पष्टीकरण देल गेल अछि।
नीरज पाठक, उपाध्यक्ष, मैथिली भोजपुरी अकादमी, दिल्ली द्वारा जारी स्पष्टीकरण केर उतार निम्न अछिः
मैथिली भोजपुरी भाषी लोकनि,
नमस्कार। स्पष्ट क’ दी जे मैथिली भोजपुरी अकादमी दिल्ली सरकार द्वारा वैधानिक रुपे गठित आधिकारिक संस्था अछि जकर उद्देश्य मैथिली आ भोजपुरी भाषा आ संस्कृतिक विकास पर काज करब रहल छैक। जहिया सँ हम एकर उपाध्यक्ष भेलहुँ तहिये सँ दुनू भाषा आ संस्कृति के विकास लेल अनेक काज कएल गेल अछि। प्रयत्न ई रहल अछि जे सब दुनू भाषा आ दुनू भाषा के अनेक भौगोलिक आ सांस्कृतिक क्षेत्र, विभिन्न समुदाय वर्ग आ लिंगक उचित प्रतिनिधित्व सब कार्यक्रम मे होइक। अनेक परियोजना पर काज भेल आ ओकर रिपोर्ट पोथीक रूप मे आबि रहल अछि। महिला सबकेँ सेहो उचित प्रतिनिधित्व देल गेल छनि। नाटक, नृत्य, गीत, कविता, कथा, बालकथा, मिथिला चित्रकला, मैथिली लिपि आ कैथी लिपिक प्रचार, ओकर शोध, फॉण्टक वैज्ञानिक सोच आदि , छठि पाबनि मे घाट प्रबंधन एवं सांस्कृतिक कार्यक संचालन हेतु मैथिली भोजपुरी अकादमी दिल्लीक योगदान अधिकांश लोक जनैत छी।
एकाएक कोरोनावायरस के कारण सब किछु ठप्प पड़ल छैक। अहिना स्थिति मे ई विचार आएल जे हमहुँ सब मैथिली भोजपुरी भाषा आ संस्कृति के विभिन्न वर्ग, भूगोल आ समुदाय के उचित प्रतिनिधित्व दैत कविता, कथा, गीत, संस्कृति चर्चा, समीक्षा आदिक फेसबुक पेज पर लाइव करब जाहि सँ मैथिली भोजपुरी भाषा भाषी अपना के अकादमी आ संस्कृति सँ जुड़ल पाबथि।
अहि मादे दुनू भाषा आ संस्कृति के अनेक क्षेत्र आ समुदाय सँ लोक सब लाइव आबि रहल छथि। बहुत सार्थक विमर्श भेल अछि। आगा सेहो ई क्रिया कलाप चलैत रहत।
अहि बीच अकादमी के किछु सदस्य के अनुभव भेलनि जे मैथिली मे अंग क्षेत्रक प्रतिनिधित्व एखन धरि नहि भ सकल अछि। एकरा ध्यान मे रखैत किछु साहित्यकार के आमंत्रित कएल गेलनि। अंगिका के अलग अस्तित्व भाषा के रूप में देबाक काज या त भारत सरकार के छैक अथवा ओहि प्रदेशक जतय ई सब मूल निवासी के रूप मे रहि रहल छथि। अकादमी अहि मे किछु नहि क सकैत अछि। हालांकि इहो बात सबके बुझल अछि जे बिहार आ झारखंड सरकार अंगिका के द्वितीय राजभाषा के अधिकार देने छैक। ख़ैर ई ओहि प्रदेश आ ओतय के लोकक अधिकार क्षेत्रक बात छैक। हम स्पष्ट करैत चली जे किछु अंगिका क्षेत्रक लोक अपन रचना प्रस्तुत कएलनि से मैथिली भोजपुरी छ्त्रक निचा। अहि मे ककरो कोनो संसय नहि होबाक चाही।
तथापि किनको अगर कोनो संसय भेल त ओहि लेल हम क्षमाप्रार्थी छी। अकादमी भविष्य मे मैथिली आ भोजपुरी भाषा के विभिन्न भूगोल आ सांस्कृतिक क्षेत्रक उचित प्रतिनिधित्व दैत मैथिली आ भोजपुरी भाषा के छत्र छाया मे सदैव उन्नत काज करबा लेल कृतसंकल्प अछि। अपने सब निश्चिन्त रही।
जय मैथिली
जय भोजपुरी
(स्पष्टीकरण: बिहार सरकार अंगिका अकादमीक गठन केने अछि आ झारखंड सरकार अंगिका के द्वितीय राजभाषा के दर्जा देने छैक।)
अहींक,
नीरज पाठक
उपाध्यक्ष, मैथिली भोजपुरी अकादमी
दिल्ली सरकार।
लिंकः https://www.facebook.com/nirrajpathak/posts/3212501442146251
एहि स्पष्टीकरण आ मैथिली व भोजपुरीक विखंडनक संशय केँ दूर करैत देल गेल प्रतिबद्धता सँ पुनः सब कियो पाठकजीक सक्रिय आ सकारात्मक प्रयासक सराहना कय रहल छथि। लेकिन विमर्श केर दौड़ थम्हबाक नाम नहि लय रहल अछि। एहि विषय पर एखनहुँ मारिते रास पक्ष-विपक्षक चर्चा फेसबुक जेहेन सामाजिक संजाल पर निरन्तरता मे अछि।


text:
कुर्सों, दरभंगा। मैथिली जिन्दाबाद!!
शारदीय नवरात्राक नौ दिनक पूजा (यदा-कदा आठहि दिन मे नवो तिथि सेहो पड़ैछ), तदोपरान्त विजयादशमीक अन्तिम दिवस जेकरा मिथिला मे ‘जतरा’ कहल जाएछ, आर ताहि दिन वा ऐगला दिन कैल जायवला भसाओन… सब किछु शान्तिपूर्ण ढंग सँ संपन्न भेल।
एकटा खास बात सब कियो अनुभूति करैत अछि जे भगवतीक नव मूर्तिक भसाओन केलाक बाद वा भगवतीक यात्रा केलाक बाद यानि विसर्जन केलाक बाद मन्दिर ओ पूजा स्थल पर एकटा अजीब तरहक विरानगी सन नजारा देखाइछ। कतय १० दिनक धूमधाम आ साँझ-भोर या राति-दिन पूजा-पाठ व कीर्तन-भजन केर माहौल आ कतय एकाएक भगवतीक विसर्जन सँ ओ संपूर्ण यज्ञ-अनुष्ठान पर लागल ब्रेक… विरानगी – सुन-सुन लागब स्वाभाविके छैक।
दुर्गा देवीक अनेको रूप केर पूजा एहि नवरात्रा मे संपन्न कैल जाएछ। अलग-अलग ठाम पर अलग-अलग विधान सँ पूजा करितो संपूर्ण मिथिला मे तांत्रिक पद्धति सँ भगवती केँ चढावाक रूप मे पशुबलि सेहो देल जाएत अछि। महापूजाक रूप मे प्रसिद्ध अष्टमी रात्रिक पूजा संपन्न करैत पहिल बलिप्रदान देल जाएछ कुर्सों दुर्गास्थान मे, तदोपरान्त नवमीकेँ कबूला केनिहार द्वारा ब्राह्मण-कुमारिक भोजन करेलाक बाद पशुबलि देबाक परंपरा अछि।
मान्यता अछि जे महापूजा देखैत रात्रि जागरण कैल जाय। ताहि जागरण लेल भिन्न-भिन्न प्रकारक उपाय कैल जाइछ। एक तरफ भजन-कीर्तन तऽ दोसर तरफ मनोरंजनात्मक अनुष्ठान। कहय मे हर्ज नहि जे मनोरंजनात्मक अनुष्ठान ‘निशा’ सँ बदलि ‘नशा’ मे परिणत ‘नशा पूजा’ केर रूप मे मनेबाक खराब परंपरा जहिं-तहिं देखय मे भेटैछ। नव पीढी नशा मे परिक गेल अछि आर नशाक प्रयोग लेल पर्यन्त पूजा-परंपरा केँ आधार मानि अपन मन केँ बहलेबाक नीति देखि छुब्ध होएत अछि कतेको लोक।
विदित हो जे पूजा-परंपरा सँ शक्ति आ उर्जाक ग्रहण करब प्रथम उद्देश्य थीक, ताहि मे विभिन्न वीभत्स परंपराक प्रवेश केँ वर्ज्य राखब जरुरी अछि। युवा पीढी मे नशाक बढैत प्रयोग सँ समाज अशान्त बनि रहल अछि। जेम्हर देखू तेम्हर कोनो न कोनो झगड़ा आरंभ भऽ जाइछ आ कारण रहैत अछि नशाक प्रयोग। देवीक पूजा मातृशक्तिक पूजा थीक, लेकिन एहि अवसर पर स्त्रीक विभिन्न रूपक मखौल उड़ायब सेहो कोना दैन लगैत अछि। आर्केस्ट्रा मे धी-बेटीकेँ छोट-छोट कपड़ा मे नाचैत देखि युवा समाज किछु बेसिये रमाइत अछि। धी-बेटी नर्तकी बनय लेकिन खराब प्रदर्शन आ उन्माद भरबाक लेल ई व्यवहार कदापि नहि हो। तहिना मिथिला अपन मैथिलीक मिठास सँ दूर अभद्र भाषा आ बोली सँ भरल डीजे धून पर खूब संगीत सुनि रहल अछि। एहि लेल मना केलाक बादो केओ नवतुरिया मानैत नहि अछि। एहने किछु चिन्ता-चिन्तनक संग समाप्त भेल एहि बेरुक दुर्गा पूजा आ फेर एक वर्षक बाद स्वागत करब हमरा लोकनि एहि सुन्दर परंपरा केँ, लेकिन वर्जित राखब खराब व्यवस्था आ कूसंग केँ।


text:
वैदेही कुमारी
पटना : मिथिलाक विभिन्न जिला में आब असमिया बांस लगाओल जायत। कहल जा रहल अछि जे स्थानीय बांस कए तैयार हेबा मे ड़ेढ़-स दू साल लागि जाइत अछि। ओतहि असमिया बांस मात्र आठ स 10 महिना मे तैयार भ जाइत अछि।एतबे नहि असमिया बांस लंबाई आ मजगुतीक मामला मे सेहो स्थानीय बांस स बेसी नीक होइत अछि। जानकार लोकिनक अनुसार असमिया बांस स कागज निर्माण सेहो बेसी होइत अछि। एक तरहे कहल जाय त एहि डेग सं मिथिला क्षेत्र मे उद्योगक विस्तार सेहो कैल जा सकैछ । दोसर दिस इहो कहल जा रहल अछि जे एहि कारणें सरकार निवेश प्रोत्साहन योजनाक निर्णय लेलक अछि ।
वन विभाग असमिया बांसक टिशू कल्चर गाछ मंगायब आरम्भ क देलक अछि। पहिल चक्र में मिथिलाक चारि जिला में 84 हजार बंसबारि लगाओल जायत । ओना विभाग एखन मात्र 90 हजार बांसक ओइद मंगेबाक योजन बनौलक अछि। एहि लेल असमक वन आ कृषि विभाग सं कांट्रैक्ट क लेल गेल अछि । वन विभागक अनुसारे एहि योजना पर कुल 3.82 लाख रुपया खर्च होयत ।
वन विभागक अनुसार एहि योजनाक तहत पूर्णिया, मोतहारी, मधुबनी आ सीतामढ़ी मे किसान कें 604 हजार एकड़ मे असमिया बांसक बीट अर्थात टिशू कल्चर मुफ्त में उपलब्ध कराओल जायत। संगहि खेत मे चारि माह धरि रख-रखाव सेहो कएल जायत । वन विभाग नहर फर्म योजनाक तहत पूर्णिया में 10 किसानक संग असमिया बांस लगेबाक प्रयोग चारि माह धरि केने छल । वन पदाधिकारी लोकिनक मेहनति सफल भेल । वन अधिकारी सभक अनुसार एहि योजनासं कमसं कम पांच हजार किसान के लाभ होयत।


text:
एहि संगोष्ठी के आयोजन मिथिला राज्य निर्माण सेना (मिरानिसे) के तरफ सं कएल गेल.
मिथिला राज्य निर्माण सेना के एहि संगोष्ठी में बीजेपी के
राष्ट्रीय उपाध्यक्ष प्रभात झाजी एकटा वेबसाइट www.mrns.in के लोकार्पण सेहो करलखिन्ह.
मिरानिसे के संजीव सिन्हा जी एहि बेरक संगोष्ठी मे सभ पार्टी...संगठन सं जुड़ल लोक के एक मंच पर लाबय के कोशिश कएलखिन्ह. एहि के लेल संजीव जी बधाई के पात्र छथिन्ह.
मुदा एहि मे बेसि बीजेपी सं नेता शामिल भेलाह. संगोष्ठी मे दरभंगा सं बीजेपी एमपी सांसद कीर्ति झा आजाद, बीजेपी एमएलए संजय सरावगी, गोपालजी ठाकुर के संग पूर्व सांसद राजेश रंजन उर्फ पप्पू यादव सेहो शामिल भेलाह.
साहित्यकार शेफालिका वर्मा जी सेहो एहि संगोष्ठी मे मौजूद छलीह.
मिथिला राज्य के मांग के लsक सभ प्रतिनिधि अपन-अपन विचार राखलखिन्ह. अगर सच मे अलग राज्य चाही तं मिथिला-मैथिली लेल काफी किछ करय के जरूरत अछि.
सभ गुट- संगठन के आपसी भेदभाव-टकराव के अलग राखि एक संग आगां बढ़य के जरूरत अछि.
मैथिली के कम सं कम मिथिला में अनिवार्य करय के जरूरत अछि.


text:
नवका- पुरनका लेख सर्च करु...
खुटौना मे मोबाइल बीटीएस
मधुबनी के खुटौना मे मोबाइल बीटीएस लागि गेल अछि. एकर उद्घाटन पूर्व केन्द्रीय मंत्री आओर सांसद देवेन्द्र प्रसाद यादव कएलथिन्ह. एहि अवसर पर हुनकर कहनाय छलन्हि जे हुनकर लोक सभा क्षेत्र में 22 टा आओर नवका मोबाइल बीटीएस लगाएल जाएत. एकरे संग श्री देवेन्द्र जी इहो कहलथिन्ह जे खुटौना मे जल्दीए ब्रॉडबैण्ड सेवा शुरू करि देल जाएत. देवेन्द्र जी इहो जानकारी देलखिन्ह जे 2 दिसम्बर के रेल मंत्री लालू प्रसाद यादव सुरसंड मे सीतामढ़ी भिट्टामोड़... जयनगर... लदनियां... लौकहा... लौकही... निर्मली के बीच नवका रेल लाइन के शिलान्यास करथिन्ह. 188 किलोमीटर लंबा एहि लाइन पर जल्दीए काज शुरू होएत.
सदस्यता लें टिप्पणियाँ भेजें (Atom)


text:
मिथिलाक पहिचान केँ स्थापित करबाक लेल निरंतर संघर्ष कएनिहार पंडित ताराकान्त झा – हजारों गामक पदयात्रा करैत हर गामक समस्या सँ अवगत होइत जमीनी लड़ाई सँ अधिकारसंपन्नताक अभियान चलबैत भारतीय जनता पार्टीक जैड़ मिथिलाक्षेत्र मे जमेनिहार वरिष्ठ अधिवक्ता, अत्यन्त शालीन एवं प्रखर व्यक्तित्व केर जन्मदिवस पर ‘मैथिली जिन्दाबाद’ किछु ओहेन आलेख एतय राखि रहल अछि जे हुनका संग जुड़ल निजी अनुभवक आधार पर लिखल गेल अछि।
१. तारा बाबु केँ श्रद्धाञ्जलि समर्पण!
(मई १५, २०१४).
मिथिला एवं मैथिलीक अस्मिता प्रति पूर्ण समर्पित अभियानकीक संग-संग राष्ट्रवादी विचारधारा केर पोषक, राष्ट्रीय स्वयंसेवक संघ केर एक समर्पित प्रचारक तथा भाजपाक एक संस्थापक सदस्य, हालहि बिहार भाजपाक शीर्ष नेतृत्वक कार्यशैलीसँ असन्तुष्ट तथा पैछला वर्ष विधान पार्षदक अपन टर्म पूरा भेला उपरान्त कोनो तरहक सम्मानित कार्यभार तक नहि पाबि सकबाक मनोव्यथासँ जीवनक अन्तिम समयमे आहत वरिष्ठ भाजपा नेता दल बदलि जनता दल युनाइटेड मे शामिल भऽ गेल छलाह तिनकर मृत्युक खबडि हृदय दहलाबयवला छल। हलाँकि वर्तमान उम्रमे हुनका पूर्ण संन्यास-योग धारण करबाक चाहैत छल, मुदा ई हमरा लोकनिक अपन विचारधारा भऽ सकैत अछि आ एक समर्पित नेतृत्वकर्ता लेल वांछित धर्म वैह नीक सँ बुझैत हेबाक कठोर सत्य…. बस, व्यथित लेकिन ईश्वरक संसारमे जीव हेतु अन्तिम सत्य प्रति नमन करैत तारा बाबु केर दिवंगत आत्माक शान्ति हेतु प्रार्थना करैत छी। शोक-संतप्त मिथिलाकेँ एक्कहि टा बात कहय चाहब जे हुनकर सपना ‘मिथिला राज्य’ केर प्राप्ति हुुनका प्रति सही श्रद्धाञ्जलि होयत, एहि लेल हमरा लोकनि तैयार बनी। संगहि, खुशीक प्रतीक्षित पहर पर भाजपा-बिहार लेल सेहो एक संदेश देबय लेल चाहब जे मिथिला क्षेत्रक समर्पित नेतृत्वकर्ताकेँ जाहि तरहें उपेक्षित छोडि देल जाइछ ई उचित बात नहि आ एहि लेल शीर्ष केन्द्रीय नेतृत्व संग समुचित चर्चा जरुर उठायल जायत एहि बातक अपेक्षा करैत छी।
२. पण्डित ताराकान्त झा – मिथिला के महान् नेता – बिहारी मानसिकता के चिर-परिचित दुर्व्यवहारके शिकार!
(भारतीय जनता पार्टी द्वारा विधान परिषद् सँ टिकट नहि देबाक निंदनीय घटना पर)
राजनीतिके अपवित्र खेल – सुशील मोदी के अहंकारी कदम – हिनक विधान परिषद् सऽ टिकट कटबौनाइ आ मिथिला क्षेत्र में अपन जनाधार पर भारी कुठाराघात केनै – ई सभ समग्रमें एकहि बात के द्योतक अछि जे सत्ताके सुख – भोग – विलासिता के मद में चूर बिहारक भाजपा नेतृत्त्व शायद केन्द्र के निर्णायक भूमिका निर्वहन करनिहार तक के अपन प्रभावमें जकड़ने अछि। मुदा सच पुछू तऽ मिथिलावासी हल्लूक महसूस करैत हेता… जहिया सऽ पण्डितजी विधान परिषद्के सभापति एहेन गरिमामय पद पर गेलाह, मिथिलावासीके नैतिक रूपसँ बिहारके वा केन्द्रके मिथिलाप्रति उदासीन एवं लांछणापूर्ण व्यवहार के विरुद्ध इन्तजार करय लेल बाध्य कय देने छलैक।
पण्डितजी अपन स्तर पर बहुत तरहें मिथिलाके हेरायल आत्मसम्मानके वापसी लेल प्रयास कयलन्हि। एतय तक जे स्वयं शुरु कैल मिथिला राज्य के संघर्ष तक पर ठमैक के एक बेर फेर बिहारमें मिथिलाके सम्मानजनक स्थिति लेल सेहो सार्थक उपाय – प्रयास कयलन्हि। लेकिन अन्ततः चोर-उचक्का के उचकपन सऽ आइ एहि उम्रमें हुनका संग एहेन व्यवहार मिथिलावासीके बहुत आहत कयलक अछि। एहि पर शब्दमें मात्र दुःख व्यक्त करय सऽ बहुत बढियां जे कर्मके धारे उपाय ताकल जाय।
एकर भरपाई कोना हेतैक? एहि बेइज्जती आ मिथिलाके उपहास के प्रति समुचित उत्तर कि हेतैक?
पण्डितजी स्वयं एतेक पैघ विद्वान् छथि जिनका जीवनमें हर घड़ी एक ईशके शरणागत् रहैत जीवनमें जे अबैछ तेकरा हँसैत स्वीकार करय के बहुत पैघ सिद्धि प्राप्त छन्हि। हुनका एहि सँ नहि तऽ कोनो विस्मय छन्हि आ नहिये हर्ष। ठगायल छी हम मिथिलावासी! उपेक्षित छी हम मैथिल! एकमात्र ओहदेदार नेता जे सचमें मिथिलाके लेल सदैव चिन्ता करैत आयल छथि तिनका संग बिना कोनो पूर्व मशवरा के एहि तरहक चौंकाबयवाला व्यवहार कथमपि स्वीकार्य नहि भऽ सकैछ। एकर परिणाम बहुत भयावह हेतैक… अहिना मिथिला क्षेत्रमें जातीयता के हवा काफी माथ पर पहुँचेने छल कहियो दाकियानूस तथाकथित समाजवादी धारा – आइयो ई सभ अही फेराक में अछि जे एतय तऽ खूब जाति-पातिके मारि में लोक ओझरा जाइछ… तखन एगो पण्डित – जे अल्पसंख्यक के प्रतिनिधित्व करैत छथि तिनका सऽ कि उखड़तैन… एहि मनोदशा सऽ एहेन अनुचित व्यवहार भेल अछि। एहि मनोधारणा के गलत प्रमाणित करय लेल आ समय के माँग अनुरूप उपरोक्त प्रश्न बहुत महत्त्वपूर्ण बुझा रहल अछि।
पण्डितजी के मिथिला राज्य लेल संघर्ष सऽ बाहर निकालब, मिथिलाके लेल लड़निहार लेल बहुत पैघ अभिशाप बनल छलैक। हमरा बुझने विधना के यैह मंजूर छलैक आ जरुरत सेहो जे आब पण्डितजी मिथिलामें मुख्य नेतृत्वकर्ताके भूमिका निर्वाह करैत पुनः मिथिलाके सम्मान लेल ताजीवन संघर्ष करैथ, माँ मैथिली सँ आशीर्वादित रहैथ आ मिथिलाके अनेको दुश्मनके षड्यन्त्रके भण्डाफोर करैथ। ओ सभ कहियो नहि चाहैत छैक जे मिथिला अपन अस्मिता आ ऐश्वर्यके रक्षा करय। लेकिन अल्पसंख्यक रहितो जेना मैथिल पण्डित समस्त संसार के सहारा देलकैक अछि, तहिना अहाँके योगदान मिथिला लेल परमावश्यक छैक।
दोसर बात जे केन्द्रमें मिथिलाके बात राखय लेल अंतो-अंतो तक डा. सी. पी. ठाकुर छलाह – ओहो अटल बिहारी बाजपेयी जी संगहि कोन दुनियामें हेरा गेलाह से नहि जानि… आजुक नवका पीढीके अनेको नेता सभ छथि मुदा कंठमें चमैन आँगूरे नहि देलकनि जे आवाज सुना सकैथ… बस सभ व्यक्तिवादी ऐश्वर्य लेल मरनिहार मात्र माल-खजाना निर्माणमें लागल छथि नहि कि मिथिलाके लेल – अपन पहिचान के समुचित स्थापना के लेल केन्द्र में सेहो बात राखि सकैथ। यदि पार्टी अपनेक लेल कोनो केन्द्रिय भूमिका के प्रदान करैक लेल अपनेक दू बेर विधान परिषद् के सदस्यता के ध्यानमें रखैत किछु आगाँ सोचलक अछि तऽ आब मिथिलावासीके आवाज दिल्लीमें गुँजत से हम सभ आशा करैत छी।
हर हालमें, जेना अपने कहैत छियैक, होइहें सोइ जो राम रचि राखा… कोकरि तर्क बढाबहिं साखा… से बात सही छैक… लेकिन नेतृत्वकर्ता के चिन्ता यदि कार्यकर्ता आ जनता नहि करतैक तऽ फेर प्रजातंत्र के अस्मिता कोना कायम रहतैक। अहाँ हमरा लोकनिक वास्तविक प्रतिनिधि थिकहुँ आ अहाँ के नेतृत्वके हम सभ सदिखन आकांक्षी छी आ रहब।
मिथिला क्षेत्रमें ओना नेताके कमी नहि छैक, सभ के कल्याण एतहि आबि के होइत छैक… लेकिन जे मिथिला समूचा संसार के राजनीति के सूत्र प्रदान केलक ताहिठाम आइ बहरी षड्यन्त्रकारी वोट बैंक के खातिर जातिवादिता के राजनीति करैत छूद्र नोट सऽ वोट किनैत अछि आ अल्पसंख्यक मैथिल ब्राह्मणके बौद्धिक स्तर के लोहा मानितो आपसी विभेद आ भीन घर – भीन धार के कारण खूब मजा सऽ मिथिला पर अपन बर्बरतापूर्ण राज चला रहल अछि। आन तऽ आन – मिथिला के घरबैयामें सेहो अनेको लोक एहेन अछि जे गुणस्तर के सम्मान नहि करैछ बल्कि जातीय विद्वेष सऽ एक-दोसर के आरो बेसी भीन होवयपर मजबूर करैछ। एहि सँ बहरिया के शासन करब आसान होइत छैक। जेना भारतवर्ष पर सैकड़ो वर्ष विदेशिया शासन रहल तहिना मिथिला आइ विदेशिया के शासनमें पड़ल अछि आ मैथिल एहि बात के बुझितो किछु करय सऽ असमर्थ छथि। सभ बौद्धिक स्तर सऽ सक्षम रहितो कोनो जोगरक नहि छथि। मिथिला के माँग अछि बहुत पैघ क्रान्ति जे अवश्य खून के रंग में सनल होयत। यदि चेतना समय सऽ नहि आयत तऽ अखण्ड मिथिला के निर्माण खूनी क्रान्ति सँ होयत। सहनशीलताके सीमा नाँघय सऽ पहिने समाधान निकालब आवश्यक छैक।
जय मैथिली! जय मिथिला! जय नेतृत्वकर्ता!
हरिः हरः!
३. पंडित ताराकान्त झा – सभापति – बिहार विधान परिषद् द्वारा श्री निलाम्बर मिश्र (सभापति महोदय केर स्थानीय प्रतिनिधि – मधुबनी) अपन संदेश दूरभाष पर: सन्दर्भ ‘जनकपुर मे भेल मिथिला राज्य केर माँगकर्ता पर बम हमला आ ५ शहीदक संग दर्जनों घायल होयबाक दुखद समाचार’
“नेपाल के जनकपुरमें भेल जघन्य हिंसात्मक कार्रबाई जे मिथिला राज्य के माँग लेल अहिंसात्मक आन्दोलन ऊपर कैल गेल तेकर घोर भर्त्सना करैत छी। एहि तरहक आक्रमण सऽ मैथिल समाज कथमपि त्रसित नहि होयत वरन् आरो सबलता एवं उत्साह के संग अपन जायज माँग पर कायम रहैत नेपालमें मिथिला राज्य के स्थापना लेल संघर्ष के निरंतरता देत। शहीद सभके प्रति हार्दिक श्रद्धाञ्जलि एवं घायल सभके शीघ्र स्वास्थ लाभ लेल शुभकामना। एहेन घटना के पुनरावृत्ति नहि हो एकर हरेक पक्ष सँ माँग।”
मिथिला प्रति समर्पित श्रेष्ठ नेतागण केर एहि आशीर्वाद सँ अवश्य मिथिला राज्य लेल शान्तिपूर्ण ढंग सऽ माँग राखनिहार के उत्साहवर्धन हेतनि एहि विश्वास के संग समस्त मित्रमंडली लेल ई सूचना शेयर करैत छी। मिथिला लेल आन्दोलित हर मैथिल तक एहि संवाद के पहुँचाबय में अपनेक मदद लेल आभारी रहब। ई संवाद सभ सँ जरुर शेयर करी।
जय मैथिली! जय मिथिला!
४. सौराठ सभा फेर किऐक?
वैवाहिक पद्धति मैथिल ब्राह्मण के विश्वमें सभ सँ श्रेष्ठ कोना?
मैथिल ब्राह्मण के कुशाग्रता के मूल रहस्य कि?
आइ-काल्हि संसारमें भ्रष्टाचार के प्रकोप पराकाष्ठा पर किऐक?
बहुत रास प्रश्न छैक जाहि पर हम अहाँ सभ के अपन तरहें अनुसन्धान करैत समय-समय पर किछु जानकारी उपलब्ध करबैत आयल छी आ निम्न पोस्टमें संतानोत्पत्ति में सेहो किछु अत्यन्त महत्त्वपूर्ण बात के जानकारी राखब सभके लेल श्रेष्ठ होयत। एहिमें स्रोत व्यक्ति श्री यशेन्द्र प्रसादजी छथि जे सौराठ सभा पर बहुत गहरा अनुसन्धान सेहो केने छथि आ संसार केँ एहि सँ परिचित कराबय लेल एक हाई-डेफिनिशन फिल्म बनाबय लेल इच्छा रखैत छथि आ एहि में विश्व-स्तरपर प्रचार चाहनिहार यदि केओ होइ तऽ अवश्य हुनका संग सम्पर्क करैत एहि फिल्ममें प्रायोजक के स्थान ग्रहण करी आ एहि सुन्दर योजना के सफलता प्रदान करी। Yashendra Prasad जी संयोगवश फेशबुक पर उपलब्ध छथि। एहि विषयमें मिथिला सुप्रसिद्ध नेतृत्वकर्ता पंडित ताराकान्त झा संग सेहो विस्तृत विचार कैल गेल अछि। अनुसन्धानमें आरो सहयोग लेल मिथिला के महान् विभुति श्री हेतुकर झा संग सेहो भेंटघाँट कैल गेल आ चर्चा कैल गेल। अनेको तरहक पंजी-पुस्तिका सभ पर अध्ययन कैल गेल। तदोपरान्त अमेरिकामें रहैत सौराठ सभा आ पंजी परंपरा पर शोधकर्ता श्री इन्द्रानन्द झा संग सेहो आवश्यक सल्लाह-मशवरा कैल गेल। समस्त संयोजन के काज श्री निलाम्बर मिश्र (रहिका) द्वारा करैत बात बहुत आगू तक बढल अछि। आवश्यकता अछि जे व्यवसायिक रूपमें एहि योजना संग जुड़निहार के खोज करी हमरा लोकनि। एहि में अहुँके सहयोग अपरिहार्य बुझैछ।
आकांक्षी – प्रवीण
एवं समस्त दहेज मुक्त मिथिला परिवार।
पुनश्च: एहि बेर सौराठ सभा २१ जुन सँ|


text:
घर भसकके जोशीपुर साप्ताहिक पत्रिकाके कार्यालयमे क्षति
धनगढी, १६ सावन । लग्टारे परटी रहल पानीसे घर भस्कलपाछे जोशीपुर साप्ताहिक पत्रिकाके कार्यालयमे क्षति पुगल बा ।
कैलालीके जोशीपुर गाउँपालिकाके जोशीपुरसे प्रकाशित हुइटी आइल उ पत्रिकाके कार्यालय रहल घर शुकके रोज भस्कलपाछे क्षति पुगल हो ।
पत्रिकाके प्रकाशक/सम्पादक सुधराम दहितके अनुसार कार्यालय रहल घरके छप्रा टुटके गिरलपाछे २ थान कम्प्युटर, १ थान प्रिन्टर, १ थान दराज, टेबल, ४ थान प्लाष्टिक कुर्सी, २ थान पंखा, इन्टरनेट राउटरलगायत सामानमे क्षति पुगल बा ।
कार्यालयमे पुगल क्षतिसे पत्रिकाके नियमित प्रकाशन प्रभावित हुइना पत्रिकाके सम्पादक दहित दुखेसो सुनैलै । ३ दिन याहोर कैलालीके जोशीपुर गाउँपालिकासहित ठाउँ डुबानमे परल बा । बहुट धन जनके क्षति होसेकल बा ।


text:
नवका- पुरनका लेख सर्च करु...
मिथिलाक मखान
मिथिलाक बारे में ई कहावत मशहूर अछि पग पग पोखर माछ मखान सरस बोल मुस्की मुख पान...मुदा मिथिलाक पहचान मखान संकट में अछि... अई बेर आइल प्रलयंकारी बाढ़ स मखान क खेती के बड़ नुकसान पहुंचलअछि... भ सकय अ एहि बेर अहां के खाई लेल कम मखान मिलय... मखान एकटा नीक गुण बला आहारअछि...मखानक आनंद अहां कच्चा, धी में फ्राई क...खीर बना क ल सकैय छी...बच्चा में त हम सभ पोखरि मेंजाक कच्चा दाना खाक जे सुख पावैत छलौंह ओकरा कि कहल जाउ...
मिथिलांचल आओर मखान भने एक दोसरके पर्याय होय...मिथिलांचलक लेल भने सांस्कृतिक आ आर्थिक रुपेअहम स्थान रखैत होय...मुदा एहि व्यवसाय के आई धरि नई त आगा बढ़ावय के कोशिश कएल गेल आओर नईआई धरि एकरा उद्योग के दर्जा देल गेल... मिथिला में जतय दोसर उद्योग धंधा नहिं अछि...कृषि आधारित उद्योग केबढ़ावा देबाक जरूरत अछि... मखान... आम... लीची... स जुड़ल उद्योग बनाबय पड़त.... मिथिलाक समृद्धि के लेलई बड़ जरूरी अछि... मखानक खेती के बढ़ावा नहिं मिलला स किसान परेशान छथि... ओना आब गाम घर मेंनवका पोखरि सेहो नहि खुना रहल अछि...पोखरि कम भ रहल अछि...सुखा रहल अछि... आ एहि सभ कारणेमखान मिथिला स खत्म भ रहल अछि...केवटी दरभंगा के श्री विद्यानाथ झा जी एकरा विकासक लेल जीजान सकाम जुटल छथिन्ह॥मुदा हुनका जे सहयोग मिलवाक चाहि से नहिं मिल रहल अछि...
ओना आब मखान सिर्फ मिथिलांचले नहिं मेट्रो सिटी में जतय ताकु मिल जाइत... किराना दुकान में मिल जाइतअछि॥मुदा आधुनिक बाजारत चमक दमक में ई व्यवसाय पिछैड़ रहल अछि... किसान मखानक खेती छोड़िदोसर धंधा अपना रहल छैथि...खेती छोड़ि दिल्ली...पंजाब के रुख कए रहल छथि...एकर खेती के व्यावसायिक ढंगसे बढ़ावा देबय के जरूरत अछि...एकर औषधिय आ पौष्टिक गुण के प्रचारित करय के जरूरत अछि...एकर महत्वके प्रचारित करय के जरूरत अछि...ज्यादा स ज्यादा पोखरि बनावय के जरूरत अछि... अगर एकर खेती के बढावादेल जाउ त एहि में कोनो संदेह नहि जे लोग सभ के रोजगार त भेटबे करतैंह...मिथिलांचलक पहचान मखान सेहोबचल रहत
सदस्यता लें टिप्पणियाँ भेजें (Atom)


text: पटना। पटना (पेसू) आओर मुजफ्फरपुर शहर कए फ्रेंचाईजी पर लेबा लेल एस्सार पावर कंपनी आगू आयल अछि, जखनकि भागलपुर आओर गया क बिजली आपूर्ति कए फ्रेंचाइजी पर लेने मे एकोटा कंपनी रूचि नहि देखेलक। एकटा कंपनी क निविदा देबाक कारण स आगूक प्रक्रिया शुरू नहि भ सकल अछि। आब इ मामला बिहार राज्य विद्युत बोर्ड क बोर्ड क बैठक मे जाएत। बोर्ड चाहे त पटना आओर मुजफ्फरपुर शहर क बिजली आपूर्ति व्यवस्था एस्सार कंपनी कए सौंप सकैत अछि। तकनीकि टेंडर खोलबा लेल कमेटी बैसल छलमुदा एकटा कंपनी क चलते आगू क कार्रवाई नहि भ सकल। भागलपुर आ गया कए फ्रेंचाइजी पर देबा लेल पुन: प्रक्रिया शुरू होएत। चारू शहर कए फ्रेंचाइजी पर देबा क प्रक्रिया वर्ष 2008 मे शुरू भेल छल। एक बेर तीनटा कंपनी मे स एकटा कए देनाइ तय सेहो भ गेल छल, मुदा राजस्व क गलत आंकड़ा क चलते रद्द करए पडि गेल। एहिना कई बेर बाधा उत्पन्न भेल। भेटल जानकारी क अनुसार ऊर्जा विभाग आओर बिहार राज्य विद्युत बोर्ड चारू शहर कए फ्रेंचाइजी पर देबा क अंतिम फैसला ल चुकल अछि।


text:
कटिहार। भारत के विविधता में एकता वाला देश कहल जाइत अछि। ताहि स कनिको कम विविधता हमर मिथिला में सेहो नै भेटैत अछि। कटिहार शहर में होलिका दहनक' एक अलग परंपरा कायम अछि। एतेह होलिका दहनक' अगुआई मारवाड़ी समाजक' महिलाएं द्वारा केएल जाइत अछि। असत्य पर सत्यक' विजय के एही आयोजन में नारी सम्मानक' मौन मंत्र सदा स' गुंजायमान रहल अछि।
शहर के बड़ा बाजार में होलीक' पूर्व संध्या पर होलिका दहनक' परंपरा 118 साल पुराण अछि। घऱ में खास तौर पर तैयार कैल गेल गए गोइठा (उपलों) स' होलिका दहन केएल जाइत अछि। साँझ होइएते महिला रंग-बिरंगा परिधा में होलिका दहन स्थल पर पहुंचक' परिक्रमा के बाद विधि-विधान स' एही रस्म पूरा करैत छैथ।
होलिका दहन के पूर्व दिन में महिला पूजा के लेल जाइत छैथ। महिला द्वारा विधिवत पूजा के संग पकवान चढ़ाओल जाइत अछि। होलिका में प्रह्लाद के रूप में आमक' गाझ चढ़ाओल जाइत अछि। नवविवाहित स्त्रि होलिका के परिक्रमा करैत छैथ। महिला होलिका दहन के बाद ओहिठामक' राख के एकत्रित क' दोसर दिन स' गणगौर के पूजा आरंभ करैत छैथ। एही होलिका दहन के देखबाक लेल दूर-दूर सs लोक आबैत छैथ।